***Қазіргі Әл-Фараби атындағы Қазақ ұлттық университеті***

***филология факультетінің***

***қазақ тілі мен әдебиеті мамандығын***

***1987 жылы бітірген түлектердің естелігі***

**Алматы-2022**

**Бас редактор: Х.Ә. Қарабаева**

**Редакциялық жұмыс тобы:**

*Қарабаева Х.*

*Төлегенова Б.*

**Редакция мекен-жайы:**

**Алматы қ., Әл-Фараби даңғ.**

**«Қазақ университеті» баспа үйі. Тел.:**

**ӘОЖ**

**Баспаға Әл-Фараби атындағы ҚазҰУ**

**Редакциялық-баспа кеңесінің шешімімен ұсынылған**

**С Студент шежіресі / ред.басқ. Х.Ә.Қарабаева. –Алматы:**

**Қазақ университеті, 2022**

**ISBN**

**ӘОЖ**

**Алғы сөз**

***Құрметті достар!***

Біз 1982-1987 жылдары қазіргі Әл-Фараби атындағы Қазақ Ұлттық университетінде (бұрынғы С.М. Киров атындағы мемлекеттік университет) оқып, жоғары білім алдық. Биыл ҚазГУ табалдырығын алғаш аттап, оның студенті болғанымызға 40 жыл, университеттің түлегі атанғанымызға 35 жыл толады. Осы атаулы жылдар құрметіне университеттің филология факультетін қазақ тілі мен әдебиеті мамандығы бойынша бітірген бір топ түлектер өздерінің студенттік өмірі, ұлағатты ұстаздары, аяулы құрбы-құрдастары туралы шағын естелігін назарларыңызға ұсынып отыр. Біз Қазақстан Тәуелсіздігінің жаршысы болған Желтоқсанды көзбен көріп, куәсі болғандықтан, қазақ халқы үшін тарихи маңызы зор осы бір оқиға туралы да жаза кетуді жөн көрдік.

Естелік құрастыру барысында әрбір оқытушы-профессордың, курстас студенттердің аты-жөнін тізімдеп, оқытылған пәндерді көрсетуге тырыстық. Кезінде ұмытылмастай болған есімдер, оқиғалар уақыт өте жадымыздан шығып, көмескілене бастаған екен. Студент болғанда оқытушы-профессорларды *ағай, апай* деп қаратып, сырттай фамилиясымен атап, толық аты-жөндерін ескере бермеген екенбіз. Оқытушы есімін әкесінің атымен қосарлап айту дәстүрі негізінен орыс тілі, шет тілі оқытушыларына қатысты қолданылатын. Сондықтан барлық ұстаздарымыздың аты-жөнін түгендеп, естелікке енгізу үшін өзара дерек сұрастырып, университеттің шежіре кітаптарына, мұрағат материалдарына шолу жасадық. Соның өзінде кейбір оқытушыларымыздың аты-жөнін нақтылап, толық көрсете алмағанымыз үшін кешірім сұраймыз.

Өкінішке орай бүгінде ұстаздарымыздың көбі бақилық болып, қатары сиреді. Өмірдің аты – өмір. Абайша айтқанда «Дүние – үлкен көл. Заман – соққан жел. Алдыңғы толқын – ағалар, артқы толқын - інілер. Кезекпенен өлінер, баяғыдай көрінер». Дүние салған барша ұстаздарымыздың, бұл фәниден ерте өткен құрбы-құрдастарымыз Зина Тасыбекова, Жұмабек Жайлаубаевтың жандары жаннатта болғай деп тілейміз. Мәңгілік мекендеріне аттанған сол ұстаздарымыздың, достарымыздың жарқын бейнелері әрдайым көз алдымызда. Олардың ғылыми мұралары, ұстаздық еңбектері жүздеген, мыңдаған шәкірттерінің рухани азығына айналары сөзсіз.

Ғалым-ұстаз – ғылымын тамырын нәрлендіріп, көркейте түсетін бір-бір бұлақ көзі деп білеміз. Бүгінде зейнетке шыққан ардақты ұстаздарымызды, Тәуелсіз Қазақстанның ғылым және білім беру саласында еңбек етіп жүрген **проф. Б. Сағындықұлы, проф. Жаңғара Дәдебаев, проф. З. Бисенғали, проф. Ш. Ибраевқа,** Әл-Фараби атындағы Қазақ Ұлттық университетінің ректоры **Жансейіт Түймебаев** ағайға мықты денсаулық, ұзақ ғұмыр тілеп, Қазақстанның жарқын болашағы үшін жасаған әрбір игі істері берекелі болсын деп тілейміз.

Біз оқыған жылдары болашақ тіл мамандары *Халық ауыз әдебиеті, Қазақ әдебиеті, Әдебиеттануға кіріспе, Қазақ әдебиеті сынының тарихы, Әдебиет теориясы, Қазақ совет әдебиетінің тарихы, Қазақ прозасының қалыптасу тарихы, Қазақ әдебиетін оқытудың әдістемесі, Тіл біліміне кіріспе, Жалпы тіл білімі, Қазіргі қазақ тілі, Қазақ диалектологиясы, Қазақ тілінің тарихы, Қазақ тілінің практикалық стилистикасы, Қазақ тілін оқыту әдістемесі, Қазіргі түркі тілі (өзбек тілі), Түркі тілдерінің салыстырмалы грамматикасы, СССР халықтарының әдебиеті, Шет (араб, ағылшын, неміс) тілі, Практикалық орыс тілі, Педагогика, Психология, Логика, Философия тарихы, ҚазССР тарихы, СССР тарихы, Советтік право пәндері, Қисса, Қазақ эпосы, Орфография, Абайтану, Абай реализмі, М. Әуезовтану, Морфология, Фразеология, Тұрақты сөз тіркестері, Торайғыров шығармашылығы, Сәкентану, Б. Майлинтану, Қазақ романының тарихы, Балалар әдебиеті, Қазақ драматургиясы, Поэма, Ономастикаға кіріспе* деген арнайы курстарды оқып, курс жұмыстарын жазды, емтихан, зачет тапсырды.

Студенттер жата-жастана, бұрқырата конспект жазып оқитын пәндер қатарында *КПСС тарихы, Ғылыми коммунизм негіздері, Ғылыми атеизм негіздері, Диалектикалық және тарихи материализм, Саяси экономия* болған.

*Античная литература, История древнерусской литературы, История русской советской литературы, История зарубежной литературы, Медицинская подготовка, Гражданская оборона* пәндерінің лекциялары тек орыс тілінде жүргізілетін.   
Медицинская подготовка пәнінен алынған теориялық білім, Алматы қаласының бірнеше ауруханаларында практикада сыналды. Науқастарға алғашқы медициналық көмек көрсету, жараны таңу, тамырға, жамбасқа ине (укол) салу дағдыларын іс жүзінде игердік. Университет бітіргенде ұлдармен бірге, қыздар да әскери билет алып, 45 жасқа дейін әскери есепте тұрдық. Медициналық дайындық, Ғылыми коммунизм пәндерінен мемлекеттік емтихан тапсырдық.

Бірінші курстан соң Шымкент облысы, Түркістан ауданының бірнеше (Майдамтал ауылы, 30 разъезд) ауылдарында фольклорлық-диалектологиялық экспедицияда болып қайттық. 2-ші курста Алматы қаласында студенттердің құрылыс отряды қатарында, 3-4-курстарда Қостанай облысында картоп теріміне қатысып, астықты алқаптың қырманында жұмыс істедік. Педагогикалық практиканы Алматы қаласындағы 12, 115, 46 мектептерде өттік. Бес жыл бойы айтулы ұстаздарымыздан білім алып, тәлім-тәрбиесін көріп, қамқорлығына бөленіп, маман, азамат ретінде қалыптастық деп білеміз.

1982-1987 жылдары филология факультетінде **қазақ әдебиетінің салалары бойынша** *Ханғали Сүйіншәлиев, Белгібай Шалабаев, Тұрсынбек Кәкішев, Зейнолла Қабдолов, Рахманқұл Бердібаев, Рымғали Нұрғалиев, Сейділда Ордалиев, Сұлтанғали Садырбаев, Мылтықбай Қараев, Алма Қыраубаева, Жанғара Дадебаев, Шәкір Ибраев, Зейнол-Ғабиден Бисенғали, Құныпия Алпысбаев*, **қазақ тілі бойынша** *Талғат Сайрамбаев,* *Әбдуәли Хайдар, Мархабат Томанов, Сәрсен Аманжолов, Сапархан Мырзабеков, Мырзатай Серғалиев, Қошжан Жолымбетов, Хайырболат Есенов, Нұртай Карбанова, Хасан Каримов, Берікбай Сағындықов, Асылбек Тасымов, Айтбай Айғабылов, Әжібай Керімов, Е. Бектұрғанов,* **тарих салалары бойынша**  *Сафиулла Абдулпаттаев, Сәйден Жолдасбаев, Қ. Назыханов,* **философия бойынша** *Сапар Оспанов, Раушанбек Әбсаттаров, А. Абдуллаев, Жақыпбек Алтаев, А. Уразбеков,* **педагогика, психология салалары бойынша** *Ерғали Дайрабаев, Кәрім Қойбағаров, Құбығұл Жарықбаев, Әдібай Табылдиев,* **логика бойынша** *А. Оразбеков,* **политэкономия** пәні бойынша   
*К. Сарманбетов, Орақ Әлиев****,* атеизм** пәні бойынша *Нұрмағанбетов*, **практикалық орыс тілі, орыс әдебиеті және шетел әдебиеті бойынша** *В.П. Барчунов, М. М. Багизбаева, С.А. Кульбеков, Д. Каимова, С.М. Сагалович, Л.Н. Сорокина, Галина Морозова, Валентина Христофоровна Мищенко, Күләш Бейсенбаева, Ақсәуле Мукашева, Е. Латыева, Борис Ярославович Толмачев,*  **араб тілі**  бойынша *Еркін Дуанаев, Бақыт Арыстанов, Бағдат Әміреев, Рамазанова Гүлжан Рамазановна, Мәженова Мәрзия Нұрмағамбетовна,* **неміс тілі** бойынша *Ә. Молдабаева, Гүлнар Сәбитовна Мұқанова, Мұрат Тұрарович Лауулин,* **ағылшын тілі** бойынша *Н. В. Мошкина, Ирина Сергеевна Кавалерчик,* **медициналық дайындық курсы** бойынша *Нажат Мұсаевна Байшолақова, В. Кисанов,* **этика және эстетика негіздері** бойынша *Ажар Балтағұлова* деген оқытушы-профессор, академиктер дәріс оқыды. **Дене тәрбиесі** сабақтарын *Сүлейменов, В. Нистор, Петров* деген ағайлар жүргізді. *Нұртай Карбанова, Мариям Көккөзова* апайлар - **педпрактика** жетекшісі, *Жанғара Дәдебаев, Мырзатай Серғалиев,**Шәкір Ибраев, Жансейіт Түймебаев* ағайлар **куратор** болды. Біз оқыған жылдары *А.Х. Мищенко, Р.Н. Нұрғалиев, М.С. Серғалиев,   
Т. Кәкішевтер*  факультет деканы қызметін атқарды. Барша оқытушы-профессор ұстаздарымызды ыстық ықыласпен еске алып, шексіз алғысымызды білдіреміз.

Біз үшін КазГУ – асқақ арманымыздың бастауы, албырт жастығымыздың куәсі. Зердемізге білім нұрын құйып, бойымызға күш, жігер, сенім дарытқан киелі мекен. Жүректегі жастықтың отын маздатып, өмір атты асудың белестерін тайсалмай еңсерер қайрат берген даңғыл жол. Еліміздің білімге құштар өрендерін жан-жақтан тоғыстырған күре жол. Осыдан 40 жыл бұрын, яғни 1982 жылы білім іздеген біз КазГУ-де жолықтық. Танысып, білісіп, қимас досқа айналдық. 1982 жылы КазГУ атты білім ордасының студенті атанған бақытты жастар қатарында мына біз де болған едік:

**Абишева Шарапат**

**Абдрасилова Ләззат**

**Аймұханбетова Жанат**

**Арыстанғалиева Динара**

**Ахметжанова Әлия**

**Әбдікова Қарлығаш**

**Баятын Ерболат**

**Бейсеев Нұрбосын**

**Бекбосынова Әмина**

**Бекеева Нұрайша**

**Болатбаева Гүлшат**

**Ботанова Бақыт**

**Егеубаева Ғалия**

**Жайлаубаев Жұмахан**

**Жаңабаева Жұмагүл**

**Жиенбаева Балжан**

**Жобалаева Жанар**

**Жолымова Света**

**Жұлдызбайн Лена**

**Жүсіпбекова Ақерке**

**Иманалиева Ғазиза**

**Имашева Зәмзәгүл**

**Исабекова Патсагүл**

**Кіршібаева Райхан**

**Купаева Гүлназ**

**Қазиева Баян**

**Қарабаева Ханшайым**

**Қартабаева Ақмарал**

**Құдайбергенова Рабиға**

**Құнанбаева Гүлнәзия**

**Мамаева Гүлнар**

**Мамраимова Роза**

**Мәгежін Серік**

**Молдабаева Нұргүл**

**Мұратбекова Бағила**

**Мұратов Манап**

**Мұсаева Жанбота**

**Мырзаханова Шәкиза**

**Нагиметова Мира**

**Нұрдәулетова Бибіайша**

**Нұрмамедова Қарашаш**

**Нұрпейісов Ермек**

**Нұрханова Жанат**

**Ормаханова Лиза**

**Орынбаева Фарида**

**Райымбекова Жанат**

**Рахметова Базар**

**Сабирова Әлима**

**Саметова Жайна**

**Санғышева Рысгүл**

**Сатиенова Салиха**

**Срайылова Назипа**

**Сұраған Орден**

**Сұлтанбеков Әмірхан**

**Сұлтанғалиева Жанат**

**Тайлақова Жұпар**

**Тасыбекова Зина**

**Тобықбаева Қарлығаш**

**Төлегенова Бейсенгүл**

**ЯкияеваАбира**

«Болмасаң да ұқсап бақ, бір ғалымды көрсеңіз»,- дегендей, біз, шәкірттер шамамызға қарай, қолымыздан келгенше, ұстаздарымызға еліктеп өсіп, оқып үйрендік. Қазір біз де шәкірт тәрбиелеп, ғылыммен айналысып, қоғам дамуына «қарлығаштың қанатымен су сепкендей» өзіндік үлесімізді қосып жатсақ, жоғарыда аттары аталған барша ұстаздарымыздың алдындағы парызымыздың өтелгені деп білеміз.

Құрметті достар, қолдарыңыздағы еңбекті шығаруға атсалысып, естелік жазған, өздерінің жеке альбомдарынан фотосуреттерін жіберген курстас, құрбы-құрдастарымызға және Ж. Жайлаубаев туралы маңызды ақпарат жазып берген жұбайы Мұқалаева Оразгүл Ауғанбайқызына ризалықпен рахметімізді айтамыз. Болашақта өзге де курстарымыз бұл игі бастаманы жалғастырып, өздерінің қызықты естеліктерімен бөліседі деген ойдамыз.

***Ханшайым Әбдутәліпқызы Қарабаева***

*Әл-Фараби ат. ҚазҰУ-дың*

*аға оқытушысы, ф.ғ.к.*

**Бейсенгүл Әбдірахманқызы Төлегенова**

*Алматы қаласы,*

*Қазақ тілі мен әдебиетінің*

*аға оқытушысы, ф.ғ.к.*

Бала кезімнен класс жетекшім Адырбекова Базаргүл апайыма қатты еліктеп өстім. Сырт келбеті, бітім-болмысымен қатар білімділігімен де тәнті еткен апайым әр оқушыға жеке көңіл бөлетін. Сол қолыммен жаза бастаған мені асқан ыждаhаттылықпен қадағалағаны сонша қалай оң қолыммен жазуға ауысқанымды да білмей қалған едім. Мектеп табалдырығын аттағаннан-ақ ұстазымның ана тілімізге ерекше көңіл бөліп ертегі, аңыз әңгімелерге деген қызығушылығымызды оятуының нәтижесі болашақта әдебиетті сүюге жетеледі. Қазақ тілі мен әдебиеті мамандығын таңдауыма орасан еңбек сіңірген Базаргүл апайым өмірден ерте озды. Жаны жәннатта болуын Алладан тілеймін.

Армандаған ару қала Алматыға келіп, Қазақ мемлекеттік университетіне қабылданып студент атанғанымызда қуанышымызда шек болмады. Ауылдан аса ұзап көрмеген біздер жылы шырай танытқан әрбір ұстазды жанымызға жақын тұттық. Бес жыл

бойы университет қабырғасында білікті ғалым ұстаздардан дәріс алдық. Атап айтсам, Қабдолов Зейнолла, Кәкішев Тұрсынбек, Ордалиев Сейділдә, Мырзабеков Сапархан, Сайрамбаев Талғат, Каримов Хасан, Ибраев Шәкір, Дәдебаев Жанғара т.б. ағайларымыз бен Қыраубаева Алма апайларымыз өз ерекшеліктерін таныта жүріп білім нәрімен сусындатты.

Қабдолов Зейнолла ағайдың М. Әуезов бастаған тағы да басқа әдебиет әлемінің серкелері жайындағы дәрістері қызықты да мағыналы өтуші еді. Қазақ халқының мақтанышы болған өр тұлғаларының қиын-қыстау заманда әдебиет әлеміне сіңірген еңбектері жайлы алуан түрлі мағлұматтардан хабардар болдық. Әдебиет сынын зерттеуші ғалым Кәкішев Тұрсынбек ағайдың дәрістерінің де өзіндік ерекшелігі болатын. Әрбір ақын мен жазушынының өмір жолын, еңбегін терең мән бере отырып зерттеудің

жолдарымен бөлісіп, жан-жақты түсіндіретін. Бесінші курста ағай менің диплом жетекшім болды. Сәкен Сейфуллинді терең зерттеуіме орасан еңбек сіңіріп, көмегін аямаған ағайымның арқасында дипломымды өте жақсы қорғап шыққан болатынмын.

Қазақ тілі пәнінен дәріс жүргізген Мырзабеков Сапархан ағай алғаш рет «биыл» сөзінің негізгі мағынасы «бұл жыл» (*бұ йыл*) екенін түсіндіре отырып, ол көрші халықтардың тілінен енген кірме сөз екенін айтқанда, күнделікті қолданып жүрген қарапайым сөздің астарына үңіліп беймәлім бір әлемге тап болғандай күй кешкеніміз анық. (Бұл бір ғана мысал – Т.Б.).

Әдебиеттану пәнінен Дәдебаев Жанғара ағайымыз өз дәрістерінде М. Әуезовтың «Абай жолы» эпопеясын таныту мақсатында «Тоғжанның шолпысын сыңғырлата түсіп», өзінің әуезді үнімен түрлі теңеу, эпитет, метафораларды қолдана отырып біздерді әдебиет әлемінің қыр-сырын түсінуге жетелегені мәңгі есте. Кураторымыз ретінде Жанғара ағайымыз ылғи да жанашырлық танытып, қажет жағдайда өз көмегін аямаушы еді. Ауыз әдебиетінің әдебиет атаулының атасы екенін, сонымен қатар ертегі, аңыз, түрлі қисса, дастандардың ерекшелігін, олардың зерттелу жолын нақты да ұғынықты мысалдар келтіре отырып танытқан Ибраев Шәкір ағайымыздың дәрісі де ұмытылмастай жадымызда қалған еді.

Ордалиев Сейділда ағай алғаш танысқан күні бәрімізге Ы. Алтынсарин еңбектерін талдап шығарма жазуға тапсырма берді. Шығармамның сәтті жазылып шығып, ағайымнан мақтау есіткенім әлі есімде. Бірінші курс студенті үшін ол әрине үлкен қуаныш еді. Диалектологиядан дәріс жүргізген Каримов Хасан ағайымыздың түрі сұсты көрінгенімен әділ жан екендігіне көзімізді жеткізіп, ол кісі жайлы теріс көзқарасымыздың өзгеруіне алып келген, емтихан тапсырғанымызда білімімізге ерекше көңіл бөліп, адамгершілікпен әділ бағалауы болатын. Синтаксис саласының майын ішкен Сайрамбаев Талғат ағайдың сөздердің жасалу түрлерін тәптіштеп түсіндіре отырып, түрлі оқиғалардан мысал келтіріп, әзіл-қалжыңымен шабыт бере отырып сабақ өткізуі әрқайсымызды жігерлендіре түсетін.

Ежелгі дәуір әдебиетіне жататын Орхон-Енесей жазбалары, Қорқыт ата кітабы, Оғызнама т.б. ескерткіштермен Қыраубаева Алма апайымыз таныстырған еді. Сондай бір жаугершілік заманда жүріп, өз әліпбиімен жазба ескерткішін қалдырған ежелгі түркілердің біздің ата-бабаларымыз екенін алғаш рет Алма апайымыздың дәрісінен есітіп, біліп таң-тамаша болған едік. Алма апайымыз өте бір қарапайым, білімді де білікті жан еді. Кішіпейілділіктің символы болған ұстазымыз әрбір студентті жанына жақын тартып отыратын. Ол апайымыз да шын дүниесіне өте ерте кетті. «Ғалымның хаты өшпейтіні» артында қалған орасан ғылыми мұрасымен өлшенетіні анық.

Алланың елшісі Пайғамбарымыз Мұхаммед (с.а.с.): «Қиямет күні маған ең сүйіктілерің әрі ең жақын отыратындарың – көркем мінез-құлықтыларың» деген. Ұстаздарымыздың қай-қайсысы болмасын көркем мінез иелері болғандығын уақыт өте келе ғана пайымдай алғанымыз шындық. Иә, жоғары мәдениеттің үлгісін көрсетіп, істеріне мінезі сай бола білген әрбір ұстазымыздың еңбегі біз үшін өлшеусіз. Бір қырынан қарағанда ұлылық, бір қырынан қарапайымдылық есетін осындай ұстаздардан білім алу бақыты бұйырғанына мен курстастарыммен бірге өзімді бақытты сезінемін.

«Ұстазы жақсының ұстамы жақсы» деп бекер айтылмаса керек-ті.

Жаратқанның бізге жасаған керемет жақсылықтарының бірі – өмір жолымызда ұстамдылыққа жетелеген жоғарыда есімдері аталған ұлы жайсаңдарды жолықтыруы ғой.

Алла о дүниелік болған ұстаздарымыздың күнәларын кешіріп, жәннаттың төрінде болуларын нәсіп етсін...

Көзі тірі ұстаздарымызға жан тыныштығы мен иман байлығы нәсіп болсын, еңбектері еленіп биіктерден көрінсін.

Осындай ұлы тұлғалардан дәріс алған менің курстастарым, шынында да біз бақытты ұрпақ екенбіз.

**Әлима Есенқызы Сабырова**

*Алматы қаласы*

*әдіскер оқытушы*

Менің емтиханда жазған шығармамды оқып, бағалап, менің университетке түсуіме себепкер болған Сапарбек Мырзабеков ағай екенін кейін білдім. Ол кісі бізге 1-курста сабақ бергенде өте қатал адам екен деп ойлайтынмын. Сөйтсем, ол ағайымыз әділ, тәжірибелі, байқампаз ұстаз екен.

Сапархан ағай теориядан гөрі практикаға көп мән беретін. Өз сабақтарында фонетикалық, морфологиялық талдаулар жасатып, студенттерге орфоэпиялық норманы бұзбай сөйлеуді үйрететін. Сапархан ағайдан дәріс алған әрбір шәкірті ол кісіні құрметпен еске алатыны анық.

Менің КазГУ-дегі көп уақытым аудиториядан гөрі сахналарда өтті десем, артық айтқаным емес. Өнерге бір табан жақын болғандықтан домбырамды құшақтап, қай жерде концерт, қай жерде айтыс болса, мен сол жерлерде жүретінмін. Қазір еске алсам, 1-курстан бастап теледидарда болған байқауларда да, КазГУ-дің ұйымдастырған айтыстарына да қатысып, сол кездің баспасөз беттерінде суреттерім жарияланыпты. Сол кезде біздің факультеттің студенттерін өнер жағынан ұйымдастырып жүретін Сайранбаев Талғат ағайымыз еді. Ол кісі мені «кішкентай» деп атайтын. «Әй, кішкентай, домбыраң қайда, ертең осындай жерде осындай концерт болады, соған қатысасың» - деп, топқа қосып жіберетін. Сөйтіп жүріп, біраз жерлерде ол кезде атағы дардай адамдармен бірге концертте жүрген күндеріміз болды. КазГУ-дің 50 жылдығында атақты «Отырар сазы» оркестрімен бірге Республика Сарайында концерт қойдық, атақты Нұрғиса Тілендиев ағамыздың көзін көрдік, ол кісі бізді оркестрге қосылып, домбыра тартуымыз үшін бір апта бойы дайындық жүргізді. Ең қызығы - ол кісі саққұлақ болатын, кімнің қалай тартып отырғанын бірден білетін де, сол жерде тұрғызып қойып, ұрысатын. Сол үшін біз, күй тартқанда домбырамыздың тиегін алып тастап, «Отырар сазына» өтірік ілесіп отыратынбыз. Сабақ берген ағайларымыздың ішінде ерекше сыйлайтын ағайым – Шәкір Шәкімшәріпұлы Ибраев. Ол кісі бізге ауыз әдебиетінен дәріс оқыды. Өзім де ауыз әдебиетін өте жақсы көргендіктен, таңертең сағат 8-де болатын ағайдың сабағынан қалмауға тырысатынмын. Сабырлы, мінезі бір тоға, дәрісті асықпай, қоңыр дауысымен түсіндіріп беретін. 5-курста Шәкір ағайымды диплом жұмысымның жетекшісі етіп таңдадым. Ол кісі де шәкірт толып қалғанына қарамастан, деканға барып жүріп ( осы жерде кіші жүзге тән қайтпас қайсарлығым ұстап), Ордалиев ағайдан әбден ұрыс естіп, тек Шәкір ағайдың берген тақырыбынан қорғаймын деп, біраз әуреге түстім. Менің студент кезден айтысқа қатысып жүргенімнен хабардар Тұрсынбек Кәкішев ағай өзі рецензент болып, Шәкір ағайдан диплом жұмысымның тақырыбын бекітті. Сөйтіп менің диплом жұмысымның тақырыбы: «Совет дәуіріндегі айтыстың көркемдік ерекшеліктері» деп аталды да, мен сүйікті ұстаздарымның көмегімен диплом жұмысымды сәтті қорғап шықтым.

Бұл тақырыпты жазу маған өте оңайға түсті, себебі мен 1986 жылы алғаш рет өткен республикалық қыз бен жігіт айтысына қатысып, республикаға танымал мықты ақындардың: Есенқұл Жақыпбеков, Әсия Беркенова, Әселхан Қалыбекова, Әбдікәрім Манапов, Қонысбай Әбілов сынды өткен ғасырдың жүйріктерімен бір дастарханда болып, бір аптадай бірге жүру бақыты бұйырған еді.

Бұл айтысқа өзім қатысамын деген ой үш ұйықтасам түсіме кірген жоқ, жамбылдық ақын Серік Қалиевке жұп болатын ақын келмей қалып, мені жатақханаға Серік Қалиев біреулерден естіп, іздеп келген екен.

- Сәке, мен сізді танымаймын, сіз мені танымайсыз, қалай айтысамыз» - дегенде айтысуға сөз табылар,-деп қолқа салып еді. Сол жылдары республикалық алғашқы қыз бен жігіт айтысына қатысқан ең жас ақын ретінде баспасөз беттеріне суреттерім жарияланды. Сол жылғы айтыстар алтын қордан алынып, ютуб каналына жүктеліпті. Өзіңнің 35 жыл бұрынғы түріңді көру – бір ғанибет екен, кейде ұл-қызым мен немерелеріме мақтаныш ретінде көрсетіп қоямын.

Есенқұл ағамның: «Қарындасым отырсың көзің күліп, әкетемін ауылыма келін қылып»,-деген жолдары есімде қалыпты. Қонысбай ағам «Әлиманың қолында ручка, дайындалып отыр ұрысқа» - деп қалжыңдап айтқан әзілдері де есіме түсіп отыр. Жоғарыда берілген сурет сол айтыстан естелік. «Қазақстан әйелдері» журналының 8-санында айтысқа қатысқан ең жас ақын КазГУ-дің филология факультетінің студенті Әлима Сабырова мен тараздық Серік Қалиев деп жазған еді.

Бұдан кейін де талай айтыстарға қатысып, жүлделі орындарға ие болдым. 1986 жылы Алматыда Халық творчествосының бүкілодақтық ІІ байқауының аясында қалалық студенттер айтысы өткізілді. Жыр сайысына 7 жоғары оқу орны мен 2 техникумнан 14 жас талапкер айтыс ақындары қатысып, студенттер өмірінің елеулі сәттерін жырға арқау еттік. Бұл айтысқа қазір халыққа танымал - Бауыржан Омаров (КазГУ), Бекболат Тілеухан (КасПИ) марқұм Табыл Досымов, Ерсайын Жапақов, Нұрым Ерғалиев (КазГУ), Қайыртай Ақылбеков (КасПИ), Арман Әділов (АЭИ),Үрәйла Бүркітбаева (АИНХ), Дәурен Бөрібаев сияқты жас талантты студенттер қатысты. Бұл айтыста да қыз бен жігіт айтысы болып, Нұрым Ерғалиев екеуіміз бірінші орынды иелендік. Бұл айтыс туралы «Лениншіл жас» газетінің 1986 жылғы 7 мамыр айындағы санында журналист Жолдасбек Дуанабаев жазған еді.

1984 жылы ҚазГУ қалашығында университеттің 50 жылдығына орай өткен ақындар айтысы еді. Далада, көк майсаның үстінде тек ақындар ғана айтысып қойған жоқ, жыр, терме орындалып, КазГУград қалашығының аспаны астында ән мен күй қалықтап, студент жастардың көңілін көтерген үлкен мереке өтті. Әрі құдандалы, әрі бәсекелес болып жүретін бұл екі факультеттің айтысы да өте қызықты өткен еді.

Алғашқы лекте журналистика факультетінің студенті Бейбіт Құсанбеков (марқұм) пен филология факультетінің студенті Светқали Нұржанов ағамыз айтысты. Екі ақын да ашылғанына жарты ғасыр өткен университетіміздің өсу кезеңдерін, қол жеткен жетістіктерін, ғылымды өзіндік орны бар ұлағатты ұстаздарымызды жырға қосып, көрермен-тыңдаушылардың көңілін көтеріп тастады.

Өтірік өлең айтысына филология факультетінен монғолиядан келген қандасымыз, курстасымыз – Ерболат Баятұлы мен журналистика факультетінен Нұрым Ерғалиев шығып, студенттер өміріне байланысты өтірік өлеңдер құрастырудан шеберік көрсетті.

Қыз бен жігіт айтысына мен журналистика факультетінің 4-курс студенті Бауыржан Жақыповпен шыққан едім. Сол айтыста мені Бауыржан бөлмелеріңде шетел музыкасын қоясыңдар, құрбыларыңның шашы қысқа, қысқа киіммен жүресіңдер деп, әбден ұялтқан болатын. Мен де өз кезегімде:

Мұны мен тым өрескел іс демейін,

Өзің біл, ақыл айтып, күштемейін

Жігіттер де қорылдап ұйықтап жатар,

Сабақты ойына алмай түске дейін –

деп, қыздардың намысын қорғауға тырысып едім. Бұл айтыстар еш жерде жазылып алынған жоқ, ол кезде тек газет-журнал тілшілері ғана жазатын, теледидардан көріну сол кездің үлкен жетістігі болатын.

КазГУ-ім, ақ ұям деп шырқар ма едік,

Келмесек білімге біз іңкәр болып,

Қонғандар балапан боп, бұл ұяға,

Шыңдарға ұшып жатыр, сұңқар болып, -

деп, жырлаппын бір өлеңімде. Иә, зуылдап 35 жыл өте шығыпты...

Бірге оқыған курстастарым бұдан да қызық естеліктер жазар, мен аз ғана өзімнің студенттік өмірімнің есте қалған қызықты сәттерін еске түсірдім. КазГУ - мен үшін өмірге жолдама берген, Зейнолла Қабдолов, Тұрсынбек Кәкішев, Алма Қыраубаева, Шәкір Ибраев, Сапархан Мырзабеков, т.б көптеген жақсы ұстаздардың дәрісін тыңдатқан, талантты да, білімді ұл-қыздармен бір топта оқуды бұйыртқан қара шаңырақ.

Жайық өңірінен келіп, жер жәннаты –Жетісудың келіні атандым, бір ұлым, бір қызым, төрт жиенім бар. 16 жыл жоғары оқу орындарында сабақ бердім, одан кейін шетелдік компанияларды аудармашыларына курс ашып, Қазақстанның барлық қалаларында аудармашыларды оқыттым, қазір жеке кәсіпкер болып, ересек азаматтарды қазақ тіліне үйрету курсын жүргіземін. Бірге оқыған курстастарыма Алладан амандық тілеймін. Алла бәрімізді жақсы күндерде жолықтырсын!

**Орден Сұраған**

*Қарағанды қаласы*

*М. Жұмабаев атындағы гимназия*

*қазақ тілі мен әдебиеті пәнінің мұғалімі*

*магистр, ҚР Білім беру ісінің "Құрметті қызметкері"*

Әр жәдігер өткен күннен сыр шертеді. Үй мұрағатын ақтарып отырып, мына бір ескі суреттерді тауып алдым. Сурет 1987 жылы түсірілген. Бұл – С.М.Киров атындағы Қазақ Мемлекеттік университетінің филология факультетін бітірушілердің ұстаздары мен қазақ тілі тобының жетекшісі Мырзатай Серғалиевтің бір топ студенттермен дәрісханада бірге болған сәті. Ондағы жастарды білім нәрімен сусындатқан ұстаздары – екі ғасырдың тоғысындағы ғылым, білім майталмандары – Тұрсынбек Кәкішев, Зейнолла Қабдолов, Сапархан Мырзабеков, Алма Қыраубаева, Талғат Сайрамбаев, Әбсаттар Дербісалиев, Мырзатай Серғалиев, Жанғара Дәдебаев сынды ғалымдар. ХХ ғасырдың сексенінші жылдары «Бәсекеге қабілетті ұрпақ тәрбиелеу» ұстанымы «Ұстазы жақсының ұстамы жақсы» дегенге саятын еді. Нағыз мықтылардан дәріс алған сол жастардың өзі де қазіргі дүбірлі дүниеде ғұмырын бала тәрбиесіне арнаған сарабдал ұстаздар, ақиық ақындар, қоғам қайраткерлері.

Сол жастардың ішінде сонау Моңғол топырағынан білім іздеп келген осы жолдардың авторы – мен де бармын.

Кеңестік дәуірде Алтайдың арғы бетінен білім іздеп келіп, ондағы қазақтардың ана тілін қастерлеуі, салт-дәстүрін ұмытпауы үшін атажұртта алған білімімді жат топырақтағы жас ұрпақтың көкейіне сіңіруде өз қолтаңбамды қалдырдым деген ойдамын.

Менің дипломдық жетекшім – филология ғылымдарының докторы, профессор, халықаралық түркология комитетінің мүшесі болған Томанов Мархабат – еңбекқор, ана тілін шексіз құрметтейтін, терең білімді ұстаз ғана емес, талапшыл әрі жауапкершілігі мол тұлға еді. Түркі тілдерінің салыстырмалы грамматикасын жан-жақты зерттеген ғалым біздің дипломдық жұмысымыздың тақырыбы «Түркі-монғол тілдерінің қатынасы жайлы Бұқатұлы Базылханның еңбектері» деп бекітіп берді.

Мұның алдында Талғат Сайрамбаев ағамыз «Қазақ тілінде септік жалғауларының алмасып келуі» тақырыбындағы жұмысты жазасың деп жүрген еді. Мен де өзімше әдеби шығармалардан септік жалғауларының алмасып келуіне мысалдар іздестіріп тауып, жинақтап жүргенмін. Мархабат ағай өзінің сабырлы мінезімен, сұсты жүзімен екі қолын арқасына айқастырып ұстап, баяу дауыспен лекция оқитын. Семинарда біз тосылып қалсақ, «Не түсініксіз? Оқымадыңдар ма? Неге дайын емессіңдер?»,- деп түксие қарағанда, бәріміз де демімізді ішімізге тартып, үнсіз қалушы едік. Бір жолы маған: «Саған менің пәнім қызықсыз ба, не?»,- деп дүрсе қоя берді. Мен де қарап тұрмай: «Ағай, сабақ қызықты, бірақ Сіздің даусыңыз өте ақырын естіледі, сондықтан түсінбей қалам» дегенім бар ма?! (Бұл пікірді дауыстап айтпаса да, группаластарым іштей құптап отыр еді) Ағай: «Отыр, диплом жұмысыңа өзім жетекшілік етем», - деді. Группаластарым біріне-бірі қарап, аң-таң...

***1-қатарда (оңнан солға қарай): Зәмзәгүл, Жанат А., Бейсенгүл, Әлима, Жұмагүл, Базар; 2-қатарда: Динара, Балжан, Жанат С., Жайна, Роза, Зина, Рыскүл; 3-қатарда: Нұрайша, Света, Орден, Ләззат, Жанат Р., Ақмарал.***

Сонымен, диплом жұмысына дайындық басталып та кетті. Бес жыл Алматыда оқығанда қысқы каникулда Монғолияға, туған жеріме, бір рет те бармаған басым, Өлгейге барып, мұрағаттарды ақтарып, Базылхан ағамыздың еңбектерін жан-жақты зерттеп, дипломға қажетті біраз материал жинап қайттым әрі ғылымға басқа бір қырынан келгендей болдым. Мархабат ағай тапқан материалдарымды іріктеп, қалай, не жазу керектігін тәптіштеп түсіндіріп берді де, мен жазуға кірістім. Жұмыс аяқталғанда жетекшім: «Түркі тілдерінің қатынасы жайлы МХР Ғылым Академиясының қызметкері Б.Базылханның еңбектері» тақырыпты диплом жұмысыма: «Сураганы Орден Монголиядан келіп оқып жатқан азамат. Орден оқу жылдарында мектепте жақсы дайындықтан өткендігін, өз ісіне өте жауапты қарайтынын, соның нәтижесінде жақсы оқуға болатынын дәлелдеген студент.

Тақырып та оның алған білімі мен болашақ қызметіне лайықталып беріліп еді. Тақырыпты Сураганы Орден өз әлінше жақсы меңгерді деп есептеуге болады. «Өз әлінше» дегенде мына жай есепке алынып отыр: Монголия Ғылым Академиясымен хабарласу ұзақ уақыт алды, соның салдарынан Монгол тілшісінің барлық ғылыми қызметін қамту уақытында бола бермеді. Дегенмен, жұмысты жазу үстінде дипломшы алған проблеманы да, екі тілді де өте жақсы меңгергендігін дәлелдеді, - деген пікірін жазып берді. Доцент А. Айғабылов ағайым: «Түркі-монгол тілдерінің арақатысы жайлы тюркологияда көп жазылғанмен, шешілмеген мәселелер көп болуына байланысты көптеген авторларды атауға болады. Соның бірі – Б.Базылхан. Әсіресе, ол «Монгол-қазақ тілдерінің салыстырмалы тарихи грамматикасы» кітабында монгол және қазақ сөздерінің түбірлес сөздерден тарайтындығы туралы материалдарды көптеп қамтыған. Сондай-ақ, ол «Қазақша-монголша сөздігінде» жеке сөздердің баламаларын ғана беріп қоймай, екі халықтың өміріне, тіршілігіне жақын айтылатын тіркес фразаларды да енгізіп, оларды барынша нақты баламалармен беруге тырысқандығы белгілі.

Дипломшы Базылханның осы үлкен де күрделі мәселелерге арналған еңбектеріне жан-жақты талдау жасап, өз тұжырым, қорытындыларын анық беріп отырады», -

Диплом жұмысында әңгіме болған қай мәселе болса да әрі жатық, әрі ғылыми дәлелді жазылған. Сондықтан да Сураганидің диплом жұмысы өте жоғары сапада орындалған еңбек деп есептейміз», - деп қуантты.

Дипломдық жұмысымды өте жақсы қорғап, ұстаздарымның да сенімінен шықтым деген ой мені көкке бір көтеріп тастағандай болды. Ал Талғат ағайдың аманатындай болған «Қазақ тілінде септік жалғауларының алмасып келуі» тақырыбындағы жұмысымды атажұртқа оралған соң, 2004 жылы Қарағанды қаласының 70 жылдығына арналған VІ қалалық ғылыми-әдістемелік конференцияға мақала ретінде ұсынып, арқамнан бір жүк түскендей болды.

1987 жылдың қыркүйегінен бастап, Өлгей қалалық №4 орта мектепте ұстаздық жолымды бастағаным, тәжірибелі ұстаздардың тәлімгерлігінің нәтижесінде және өз мамандығыма деген сүйіспеншіліктің арқасында жас маман дәрежесін артқа қалдырып, бірнеше жылдың ішінде-ақ сүйікті ісімнің нағыз майталманы болғаным – осы бір қиын да, қызықты ұстаздық деген ұлық істің шын жанкүйері екендігімнен болса керек. Моңғолия білім министрлігінің құрмет грамотасымен, «Ұстаз даңқы» төсбелгісімен, «Моңғолия білім беру ісінің үздігі» медалімен марапатталғаным – ұстаздық қызметтің ұлылығы әрі жас ұрпақты заман ағымынан қалмайтын тұлға ретінде қалптастырудағы еңбегімнің бір түйір жемісі деп білем.

1991 жылы Елбасымыз Н.Ә. Назарбаев төрткүл дүниеге тарыдай шашырап кеткен қазақтардың басын бір шаңыраққа біріктіру үшін алғаш рет Моңғолия қазақтарын «Еңбек шарты» бойынша Атажұртқа шақырды. Сөйтіп, Ұлы көш басталып та кетті. Солардың бірі болып 2001 жылы мен де Қазақстан деген киелі мекенге ат басын бұрдым. Қарағанды қаласына көшіп келіп, М. Жұмабаев атындағы №39 гимназияға жұмысқа орналасқан соң да алдыма қойған мақсатым өнегелі өмірімді шәкірттердің зияткерлік қарымын нығайтуға арнау болса, сол міндетімді жүзеге асыру жолында әлі де іздену үстіндемін. Ұстаздың өзі де заман талабынан қалмай әр істе бастамашы болса, шәкірт сол ұстазына қарап бой түзейтіні – айдан анық. Осы тұрғыда білім беру саласына еніп жатқан қай жаңалықтан да құр қалмай, тынбай еңбектену – менің қаныма сіңген әдет. Оқушылардың шығармашылық қабілетін арттыру үшін инновациялық әдіс-тәсілдерді меңгеріп, оны зерттеп, күнделікті тәжірибеде қолдану менің дағдыма айналған десем де болады.

Жұмыста түрлі жетістіктерге жетуім де әрдайым осындай ізденісте жүргендігімнен болар деген ойдамын. Қалалық, облыстық шығармашылық топ мүшесі, «Ғұрып», «Ұлағат» «Ұлттық әліпби», «Тіл білімі», «Тіл білімінің негіздері», «Шешендік өнер» курсы бағдарламаларының, «Ұлттық әліпби» жобасының авторы,«Дарын» Республикалық ғылыми-практикалық орталығының дәстүрлі «Инновациялық педагогикалық идеялар фестивалі» байқауының облыстық кезеңінде «Сабақ аяқталған соң...» бағыты бойынша ІІ дәрежелі диплом, «Әдістемелік вернисаж» облыстық авторлық бағдарламалар байқауының ІІІ орын иегері болуым, «Рухани мұраны зерттеу мен оқытудың маңызды мәселелері» атты Республикалық ғылыми-практикалық конференцияда І орын иегері атануым, «Қазақстан халықаралық білім беру кеңістігінде: мәселелері, тенденциялары мен даму перспективалары» халықаралық ғылыми-практикалық конференцияда І орын иеленуім, «Қарағанды облысының ұлағатты ұстаздары – 2017» энциклопедиясына енуім, Облыстық кәсіподақ ұйымының қолдауымен Республикалық «100 жаңа есім» жобасына атым ұсынылуы, 2021 жылы «Қазақстан Республикасының Білім беру ісінің құрметті қызметкері» атануым, мұның барлығы – ізденістің, жаңашылдыққа ұмтылыстың нәтижесі. Ал жаңашыл ұстаз әрдайым шәкірт жүрегіне жол табары – сөзсіз ақиқат.

Студенттік қызық шақтарды бастан кешірген кешегі жастар бүгінде елуді еңсеріп, алпысты алқымдап қалған ел ағалары мен ардақты аналар. Олардың әрқайсысы еліміздің әр бұрышында өскелең ұрпақтың өмірлік қамы үшін еңбек етіп жатқаны сөзсіз. Бір кезде өзара бәсекелестікте білім қуған студент-жастар бүгінгі күнде ұрпақтың әлемдік аренада жетістікке жетуі үшін еңбектеніп жатқан аға буын ардагер ұстаздар қатарына енді. Алыптар шоғырынан дәріс алған кешегі жастар «ұяда нені көрсе, соны ілген» тәрізді.

**Лиза Кожабаевна Ормаханова**

*Ақтөбе қаласы*

*І. Есенберлин атыныдағы орта мектебінің*

*Қазақ тілі мен әдебиеті пәнінің мұғалімі*

Студенттік кездегі естеліктер дегенде, есіме осы орыс тілі сабағы және одан сабақ берген ағайым есіме түсті. Орыс тілінен Кульбеков ағай сабақ берді. Аты есімде жоқ. Кейін бір білгенім орыс тілі оқулықтарының авторы екен. Ол өз сабағын жетік білетін. Бір ерекшелігі сабақтың жартысында сол кездегі «Известия», «Правда» газеттерін оқытатын. Ол бірнеше беттен тұрады. Бірінші партаға отырғызып, сосын оқытатын. Газет оқуға кім шығады дегенде, ешкім үндемейтін. Менің қасымда марқұм Жұмахан отыратын. Ол менің еркімнен тыс өзі қолымды көтертіп, ақыры газетті оқуыма тура келетін. Ең қызығы, орыс тіліне шорқақ едік. Оқығанда тілім келмейтін сөздер көп болатын. Бірақ амал қанша... Әсіресе сол Жұмахан сияқты қулар менің тілім келмеген сөздерді мазақ етіп айтып жүретін.

Газеттегі мақаланы өзі таңдайтын. Сосын ұйып тыңдайтын. Көп таңбалы сандарды орысша оқи алмай, қалдырып кете салайын десем, біліп қойып өзі дұрыстайтын. Мен қара терге түсетінмін.

Бір күні орыс тілінен емтихан болды. Мен аяғыма жалпақ резинка тағып, соған шпаргалка дегенді қыстырып, емтихан тапсыруға кірдім. Емтихан кезінде біреуін аламын дегенде бәрі шашыпып қалды. Ағай мені емтиханнан шығарып жіберді. Ең соңында қайта кіруге рұқсат етіп тапсырдым. Осы сәтте ойыма келгені, газет оқығанымның пайдасы шығар...

**Жанат Керімбайқызы Райымбекова**

*Түркістан облысы,Созақ ауданы, Таукент қалашығы*

*І. Кеңесбаев атындағы жалпы орта мектебінің*

*Қазақ тілі мен әдебиеті пәнінің мұғалімі*

*«Қауырсын қанат» әдеби-шығармашылық үйірмесінің жетекшісі*

Ұстазым Алма Қыраубаева апай туралы естелік жаза берсем таусылмайтын сияқты. Алма апай бізге «Ежелгі дәуір әдебиетінен» сабақ берді. Өте білімді, сабырлы, парасатты жан еді. Тұла бойынан зиялылық есіп тұратын, әрбір сөзі есімде. Апайдың сабағын асыға күтетінбіз. Апайдың даусы құлаққа жағымды естілетін. Алма апайдың

сабағы өте қызықты өтетін, семинарда бізді екі топқа бөліп ұзақ-ұзақ өлеңді сабақ үстінде жаттатып, жарыстыратын. Алланың маған берген бір сыйы: жаттау қабілетім мен есте сақтау қабілетім өте жоғары болды, соның арқасында біздің топ бірінші орын алғанбыз. Жеңген топқа Алма апай буфеттен жейтін нәрселер алып беретін.

Бесінші курста диплом жұмысын жазатын болдық, жетекшім академик Рымғали Нұрғалиев ағай, рецензентім Алма апай болғанда қатты қуандым. Пікір жаздыруға университетке іздеп келсем, апай жоқ екен, маған үйінің мекен-жайын жазып, үйіне әкеліп тастауымды өтініп, деканатқа қағаз жазып қалдырыпты. Үйіне бардым, балалары ол кезде кішкентай болатын. Апай өте жылы қарсы алды, жұмыста ұстаз-ғалым бейнесінде болса, үйде нағыз отанасы екенін көріп, қызықтым. Маған шәй бере отырып, өзі туралы да біраз әңгімелер айтты. «Сенің жаттау, есте сақтау қабілетің өте жақсы, мінезің де орнықты, сенен жақсы ғалым шығады. Берілген тапсырманы өте тиянақты орындайсың, ұқыптысың, мен сені кафедрадағыларға айтып, университетте қалдыруға тырысайын, менен қорғайсың ба?» - дегенде шынымды айтсам, сасып қалдым. Тұрмыс құрып кетейін деп жатқанымды айттым «Созақ деген шалғайда жатқан аудан өзің балдағыңды жақында тастадың, өзің өте нәзіксің, саған ол жақта қиын болады-ау, төзе алар ма екенсің!» - деді.

Одан кейін де апай үйіне талай рет шақырды, көп әңгімелесетін едік. Диплом жұмысыма өте жоғары баға беріп, пікір жазды. Кейін оқуды бітіріп қоштасуға барғанда шашымды қырықпауымды өтінді: «Сенің бойыңда тап-таза қазақи тәрбие бар, сол үшін сені жақсы көремін!», - деді. Алма апайдың тарапынан мұндай пікір есіту маған қанат бітіргендей еді, сол бақытты сәтім әлі есімнен кетпейді!

**Ханшайым Әбдутәліпқызы Қарабаева**

*Әл-Фараби атындағы ҚазҰУ-дың аға оқытушысы*

*Филология ғылымдарының кандидаты*

*Халықаралық DAAD бағдарламасының иегері*

*«Лингвоарна»» Ғылыми-зерттеу және*

*оқу-әдістеме орталығының директоры*

Ұстаз өзіндік болмысымен шәкіртінің есінде өмір бойы өнеге боп қала береді.

Әңгімені профессор Бисенғали Зинол-Ғабден Қабиұлынан бастағым келеді. Себебі Зинол ағаны, оның жұбайы профессор Жамал Манкеева апайымызды бала кезден, дәлірек айтсам, 1972 жылы Алматыға алғаш келген кезімнен білемін. Бұл кісілер мен анам Әмина қажы Жалалқызы – курстас. КазГУ-дің филология факультетін бірге бітіріп, Алматыда қызметке қалған, араласып тұратын. Зейнол ағай, тәтем (анамды осылай атаймын) қазақ радиосында бірге жұмыс істеген. Қателеспесем, Зинол ағай балалар редакциясында қызмет атқарды. Өйткені бірде тәтемнің жұмысына барғанымда, менен сұхбат алып, балаларға арналған радиохабардан сөйлеткені есімде. Сұхбат барысында достарым,

ұнайтын сабақтар, бос уақытым туралы сұрақ қойып, әңгімеге жетелеп репортерге жазып алды. Есімде қалғаны, радиодан үзбей тыңдайтын «Ерден атайдың ертегісі», пластилиннен (сазермек) жасайтын ертегі кейіпкерлері туралы шешіле сөйлеп, әңгімеледім. Зинол ағай «Хантай (менің кішкене күнімдегі атым), өзін еркін ұстады, тілі жатық екен, ойын жақсы жеткізді» деп тәтеме мақтапты. Университетке түсу үшін ақыл, кеңес беріп, қамқорлық көрсетті. Сондықтан мен үшін Зинол ағай мен Жамайка (тәтем Жамал апайды осылай атайды) апай шынайы достықтың айнымас үлгісі. Тәтем: «Зинол мен Жамайка – адал махаббаттың символы»,- дейді. Биыл бұл кісілердің университет бітіргендеріне 50 жыл толады. Ал біздің отбасында 3 ұрпақ ҚазГУ-дің түлегі болып саналады. Ең бірінші – анамыз Әмина, екінші – мен және заңгер сіңлім Мариям, үшінші – тұңғыш ұлым Нұрлан, экономист.

Енді профессор Сафиулла Абдулпаттаев ағайымыз туралы бірер сөз. Абдулпаттаев ағай – (біз ол кісіні осылай атайтынбыз – **Х.Қ.**) орта бойлы, шаштары бурыл тартқан, денесін тік ұстайтын, бәйге атындай жарау кісі тұғын. Бір қарағанда, сұсты, қатал көрінетін. Білімі – терең, тәртібі құдды «немістің» тәртібі. Сол кездің сөзімен айтқанда «нағыз коммунист». Лекция дәл уақытында басталып, уақытында аяқталады. Сабақ тек тақырып аясында, одан ауытқу жоқ. Ол кісінің сабағынан «бестік» алу оңай болмайтын, семинарларына барымызды салып дайындалатын едік. Абдулпаттаев ағайдың өнегесі – әрдайым байыпты қалыптан шықпау. Темірдей тәртіп сақтап, тынымсыз еңбек ету.

Профессор Ханғали Сүйіншәлиев ағайымыздың болмысы жұмсақ, жымиып, асықпай, әр сөзін баптап сөйлейтін. Алғашқы сабақтарда бір шәкіртін қалдырмай, кезек-кезек орнынан тұрғызып, аты-жөнін сұрап, оны дәптеріне асықпай жазып, сосын сұрақ қойып, студенттің атының мән-мағынасын әуелі өзінен сұрап, содан өзі тәптіштеп талдап түсіндіріп, мән-мағынасын ашып, үлкен тарихқа айналдыратын еді. Оқытушының осындай ыждахатты ықыласын көрген біз өзімізді бұл өмірдегі ең маңызды адам ретінде сезіне бастадық. Алдыңа келген жастарды жігерлендіріп, өз-өзіне деген сенімін арттырып, қайратын тасытатын ағайымыздың әдісі көпке өнеге боларлық тамаша әдіс екен.

Профессор Талғат Сайрамбаев ағайымыз болса, аңқылдаған ақ көңіл де жайдары мінезді жан еді. Жақсы адамның жаттығы жоқ дегендей, үлкенді де, кішіні де өзіне бірден баурап алатын, кеңпейіл, көпшіл тұғын. Шәкірттерімен тең дәрежеде әңгіме дүкен құрып, сабақтан көңілді шығатынбыз. Ол кісінің тапсырма беруі де сұрақ қоюы да сондай жеңіл. Алайда ағайымыздың ұлы мақсаты – шәкіртін үркітіп-қорқытпай, емін-еркін пікірін айтып, ойлануына, ізденуіне жол ашу екен.

Талғат ағай студент кезде ұстазым, қызметте басшым, ғылымда жетекшім болды. Аспирантурадан соң, менің әдебиет кафедрасында қалып, жұмыс істеуіме сағат болмады. Сондықтан кафедра меңгерушісі Т. Кәкішев ағай: «Талғат ағайыңнан сағат сұрап көрші, кафедрасы жаңа ашылды ғой», -деді. «Мақұл», деп кафедрадан шыққан бойда, фойеде сабақ кестесін қарап тұрған Талғат ағайды көзім шалды. Қасына кібіртіктеп, сенімсіз барсам да, не болса, о болсын деп төтесінен: «ағай, аспирантура бітті, маған жұмыс керек, Кәкішев ағай сізден жұмыс сұра деді»,- дедім. Ағай да бірден, «сені жұмысқа алмағанда, кімді аламын, жүр кафедраға»,-дегені. Мәселенің осылай тез шешілетінін еш күтпеп едім, қуанышымда шек болмады.

Екі күннен соң парасатты ұстаздарымның қолдауымен журналистика факультетінің орыс бөлімінде қазақ тілі пәнін жүргізіп, қызметке кірістім. Қызметім тілмен, ғылыми жұмысым әдебиетпен байланысты болған соң, екеуін теңдей алып жүру қиындық тудырды. Оны Талғат ағай түсініп, тіл саласынан жаңа тақырып алуды ұсынды. Мен «Бабыр наманы» қимай біраз жүріп қалдым. Жалпы тіл білімі кафедрасына ауысып, бір жыл жұмыс істедім. Кафедра меңгерушісі – профессор Э.Д. Сүлейменова болатын. Ол кісі маған қазақ-орыс тіліндегі тұрақты сөз тіркестерінің ұқсастығы туралы диссертация тақырыбын ұсынғысы келетінін айтып, ойлануға уақыт берді. Өмір деген қызық қой. Сол күні дәлізде Талғат ағайды кездестіріп қалдым. Сәлемдестім. Ағай: «Қожаның қызы, саған бір жақсы тақырып таптым. Негізі ол Сапарханның (проф. С. Мырзабеков – **Х.Қ.**) тақырыбы еді. Соны саған сұрап алдым», - деп, кафедрасына жеткенше мән-жайды түсіндірді. Маған тақырыптың терминмен байланысты болғаны ұнады. Алайда «Енді Элеонора Дүйсеновнаға не деймін, кімді таңдаймын» деген ой мазаны алды. Арада тағы біраз уақыт өтті. Бір күні ұйқымнан: «Сені Сайрамбаев қорғатады», - деген дауысты естіп ояндым. Дауыс ап-анық, бірақ ешкімді көрмедім. Міне, ғажап. Бұл не? Сенейін бе, сенбейін бе? Бірақ нар тәуекел деп, түсіме сендім де, Элеонора Дүйсеновнадан кешірім сұрап, Талғат ағайдан тақырып алатынымды айттым. Ол кісі ренжіген жоқ, қайта тілектес екенін айтып, жұмысты ұзатпай, тез қолға алуға кеңес берді. Алайда тағы 2-3 жыл жүріп алдым. Дегенмен бір күні «предзащитаға» шықтым-ау. Өкініштісі, ағайымның денсаулығы сыр бере бастаған еді. Көп кешікпей ол кісі бақилық болды. Жаны жаннатта болғай. Ағайымның құрметіне, осы жұмысты қалай да аяқтап, қорғап шығуым керек деген ниетім орындалды, шүкір.

Талғат ұстазымыздыңның 80 жылдығы қарсаңында «Профессор Т.Сайрамбаевтың қазақ терминологиясын зерттеуге қосқан үлесі» атты мақала жазған едім. Сол мақаланы ағайдың жұбайы ғалым-педагог Күлзада Шаймерденова апайымыз көріп, «Ғибратты ғұмыр» сериясымен «Қазақ университеті» баспасынан шыққан «Талғат Сайрамбаев» жинағына енгізіпті.

Ал Талғат ағайдың тікелей нұсқауымен жазылған мына мақаланы мен осы естелік кітапшаға енгізіп отырмын. Мақала профессор Х. Сүйіншәлиевтің 80 жылдық мерейтойына арналып жазылған еді. Бұл мақалалар ұлағатты ұстаздарымызға деген шәкірттік ыриясыз ықыласымыздың белгісі.

«Шәкәрім бабамыз «Рухани кемелдікке қол жеткізудің бір жолы – ғылым деген екен». Сол ғылым жолында тынымсыз еңбек етіп, халқымыздың әдебиет сынды рухани қазынасына үлкен үлес қосқандардың бірі – профессор Ханғали Жұмашұлы Сүйіншәлиев.

Қарап отырсақ, Ханағаның бүкіл ғұмыры әркімге де үлгі боларлық. Ол кісінің жастық шағы Ұлы Отан соғысына тұспа-тұс келіпті. Осы бір алапат соғыста Отанды, туған елді азат ету, қорғау жолында өліммен де бетпе-бет келді. 1941-1942 жылдар аралығында атақты қолбасшы К.К. Рокосовскийдің 16-шы армиясында шайқасқан. Ел қорғауға қатысты ұрыстардың бірінде ауыр жарақаттанып елге оралады. Ұлы Жеңіске қосқан үлесі үшін «І дәрежелі Ұлы Отан соғысы», «Қызыл жұлдыз» ордендері және бірнеше медальдермен марапатталған. Бейбіт өмірдегі еңбек жолы – ұстаздықтан басталды. Орал педагогика институтында оқытушылық қызмет атқара жүріп, үлкен ғылымға ден қойды.

Осы күнге дейін қазақ әдебиеті тарихында Абайтану мәселесі аса күрделі де маңызды проблемалардың бірі деп саналады. Заман ілгерілеген сайын ұлы ақынның мұрасын оқып-үйренуге деген халық құштарлығы арта түсуі де заңды құбылыс. Міне, осы орайда Х. Сүйіншәлиев сынды ғалымның Абайтану ғылымына қосқан үлесін аса құнды деп бағалаймыз. Атап айтсақ, 1952 жылы «Абайдың қара сөздері» деген тақырыпта кандидаттық диссертация қорғап, ғылымның қызығы мен қиындығы мол даңғыл жолына түсті.

1953 жылдан бастап қазіргі Әл-Фараби атындағы қазақ мемлекеттік ұлттық университетінде қырық жылдан аса уақыт жемісті еңбек етті. Ғалымның бойына біткен табандылық, еңбек сүйгіштік қасиеттері оны рухани кемелдікке жетеледі.

Әдебиет пен өнер – ел тарихының құрамдас бөлігі. Кешегі тоталитарлық жүйе осы бір заңды құбылысты белден басып, халықтың тарихи санасын улап баққанын білеміз. Соның салдарынан қазақтың көне жазба мұралары туралы сыңаржақ, теріс көзқарас қалыптасып, әдебиеттің өркендеуін тежеді. Сол тұстары төл әдебиетіміздің көне ескерткіштеріне жанашырлық, қамқорлық көрсеткен М.Әуезов, Ә. Марғұлан,   
Б. Кенжебаев сияқты оқымысты ғалымдардың қатарында Ханғали аға Сүйіншәлиевтің де болғандығын мақтана айтамыз. Бұл аттары аталған көрнекті ғалымдар – Шоқан, Ыбырай, Абай сынды ғұламалардың қазақ әдебиетін көпшілікке танытуға бағытталған үлес, бастамалардың жалғастырушылары болды.

Үстіміздегі ғасырдың алпысыншы жылдары қазақ әдебиетін зерттеудің жаңа концепциясы қалыптасты. Нәтижесінде әдебиет тарихын ерте дәуірден бастап саралауға кең мүмкіндік жасалды. Дәл осы тұрғыда, профессор Бейсенбай Кенжебаевтың әдебиеттану тарихына қосқан үлесі ерекше бағаланды. Осы тұста 1967 жылы «Ертедегі қазақ әдебиетінің нұсқалары» атты хрестоматияны Б.Кенжебаев, Х.Сүйіншәлиев, М.Жолдасбеков, М.Мағауин, Қ. Сыдықовтар бірігіп шығарды. Онда төл әдебиетіміздің орта ғасырлық нұсқалары мен ақын-жыраулардың туындылары топтастырылды. Қазақ әдебиетінің тарихын ғасырлар тереңіне бойлай зерттеу Х. Сүйіншәлиев еңбектерінің басты принциптік негізіне айналған. 1969 жылы ғалым «Қазақ әдебиетінің қалыптасу кезеңдері. Ерте дәуірден бастап ХІХ ғасырдың аяғына дейін» деген тақырыпта докторлық диссертация қорғады. Жоғары атақ, дәрежеге ие болды.

Парасатты ғалым Ханғали Сүйіншәліиевтің қаламынан ұзын саны бүгінде төрт жүзден асып жығылатын ғылыми мақалалар, зерттеу еңбектері, жоғары оқу орнына арналған оқулықтар, хрестоматия мен оқу бағдарламалары жарық көріпті. Осының бәрі рухани бай, рухы мықты жас ұрпақты тәрбиелеу мақсатынан туған ерен еңбектің үлгісі деп білеміз. Еліміз егемендік алған уақыттан бері әдебиеттану ғылымы кең арнаға шықты. Бір кездері халқымыздың көз жазып қала жаздаған әдеби мұраларды зерттеу жұмысының құлашын кеңге жайып келе жатқандығы көңіл қуантады. Осы тұрғыдан келгенде, Ханағаның әдебиет тарихына қосары әлі де аз емес деп ойлаймыз, үміттенеміз. Себебі ол кісі рухани кемелдіктен асып, даналық жолына түскен».

*(Т. Сайрамбаев, Қ. Қарабаева «Даналық мәйегі». ҚазМУ Хабаршысы. Филология сериясы. -Алматы: Қазақ университеті, 1998. -35 б.)*

**Бейсенгүл Әбдірахманқызы Төлегенова**

*Алматы қаласы,*

*Қазақ тілі мен әдебиетінің*

*аға оқытушысы,ф.ғ.к.*

Біз ҚазГУ қалашығындағы №8 жатақханада тұрдық. Оқу корпусымыз жақын жерде. Жатақхана – кітапхана - оқу корпусы негізгі күнделікті бағытымыз болатын. №302 бөлмеде төрт қыз тұрдық. Жұмагүл, Гүлбаhрам, Патсагүл және мен. Танысуымыз да қызық. Бірінші курс студенттерін Алматы облысының Мичурин (қазіргі Белбұлақ ауылы) елдімекеніне алма, қызанақ теруге жіберіпті. Біз Патсагүл екеуіміз бір-екі күнге кешігіп бардық. Бір бөлмеде ғана орын бар екен, ондағылар бізді кіргізе қоятын сыңый танытпады. Анда-санда бір оянатын батылдығым ұстап «кешіріңдер қыздар, біз осында орналасамыз» деп кесіп айтқан болуым керек, бізді бөлмеге кіргізді. Міне, сол кезден бастап төртеуіміз бес жыл бойы қара нан мен сары макаронды қылдай бөліп жеп оқуымызды аяқтаған едік. Жан-жақтан жиналған студенттердің ішінде еркелері мен серкелері де кездесті.

Жалпы курстастар бәріміз тату-тәтті, ынтымақ пен достықта өмір сүрдік десем қателеспеспін. Себебі, Қазақстанның түкпір-түкпірінен келген біздер бауырмашыл болдық. Барлығымыз етене араластық. Біз төртеуіміз де қарапайым отбасынан шыққан едік. Кейде ойлаймын, тіпті тағдырымызда да ұқсастық бар сияқты ма? Сол кездің ұраны іспеттес «әкең келе жатыр» мен «әкеңе айтамның» мағынасын бала кезімізде тереңірек ұғындық па екен, достарымның да ата-анаға деген сыйластығы, үлкенге құрмет, кішіге ізеттілігі бір-бірімен үйлесе қабысып бізді одан сайын жақындата түскен еді. Жан жүрегімізбен бір-бірімізді түсіне білетін қимас дос бола білдік. Демалыс кездерінде бір-бірімізді үйлерімізге шақырып, ата-аналарымызбен таныстырып қонақ болып та қайтушы едік.

Солай студенттік шағымыз зулап өте шықты. Әрқайсымыз әр тарапқа жұмысқа кеттік. Ол кезде университет жіберген жерге барып қызмет жасау міндетті болатын. Сол барған жерімізде тұрмысқа шығып бала-шағалы болдық. (Алланың берген бір ұл, екі қыздың, төрт немере, бес жиеншардың ата-апасымыз Мұқан екеуіміз)

Қыздар бір-біріміздің тойларымызға да қатысып, достығымыз одан әрі жалғасын тауып жатты. Осындай достар табуға мүмкіндік берген Аллаға ол кезде шүкір деуге пайымымыз жетіңкіремесе де дәл қазіргі сәттерде мың бір тәубамызды айтып шүкір дейтін жасқа да келіп қалыппыз. Иә, бәріне де шүкір! Біз бақытты ұрпақтар қатарына жатамыз. Жалпы студенттік өміріміз бірқалыпты, мамыражай өткен екен. (Әрине, 1986 жылғы желтоқсан көтерілісі ұмытылмастай есімізде – Т.Б.)

Сан жылдардан бері Қазақ мемлекеттік университетінен қаншама қазақтың ұл-қыздары білім алып, жан-жаққа тарап барған жерлерінде ұстаздық қызметтерін жалғастыруда. Бір кездері осы алтын ұядан біздер де ұшып шығып тағдырдың бұйырған жағына қарай бет алған едік. Біз Жұмагүл екеуіміз Жамбыл облысы, Меркі ауданына бір мектепке барып жұмысқа тұрдық. Біраз жылдарды артқа тастап Алматыға келіп, осында

шәкірттер тәрбиелеудеміз. Патсагүл Арыс қаласында, Гүлбаhрам Алматыда жұмыстарын жалғастыруда.

Мен үшін әрбір курстасымның еңбегінің еленуі үлкен мақтаныш. Қазіргі дамыған технологияның арқасында бір-біріміздің жетістік, қайғы-қуанышымызды да бөлісіп отыруға мүмкіндік бар. Курстастар бір-біріміздің қал-жағдайларымызды біліп отыратын болдық. Ортамыздағы кішкентай ғана қызымыз Жанат Айтмұханбетова талантының арқасында айтулы ақын. Баят Ерболат та алғашқы курстан-ақ өзін таныта білген ақын әрі жазушы. Сұралған Орден - еңбегі бүкіл Қазақстанға танымал құрметті ұстаз. Райымбекова Жанат та дарынды ақын. Өмірлік серігі - курстасымыз Мақаш Нұрғали. Нұрекеңнің мектеп оқу құралдарына деген жанашыр да жауапты жанайғайы, сол оқу кітаптарындағы сорақылықтарды тайға таңба басқандай көрсетіп, Ғылым және білім министріне тікелей шығуы да өте құптарлық іс. Айта берсем мақтаныш болар курстастарым аз емес. Әрқайсысының жетістігіне қуанамын. Ізгі ниетті достарыңның сенің де қуанышыңа шын таза ниетпен ортақтаса білуіне не жетсін! Бұған да шүкір деймін!

Алла елшісі Пайғамбарымыз Мұхаммед (с.а.с.): «Алланың дәргейінде жолдастардың ең қайырлысы жолдасына ең қайырлы бола білгені» деген. Достарымызға қайырлы дос болуды Алла нәсіп етсін!

**Тулешова Замзагул Куатовна**

*Алматы облысы, Қарасай ауданы*

*Абай ауылы орта мектебінің*

*Қазақ тілі мен әдебиеті пәнінің мұғалімі*

Армандаған оқуымызға түсіп, «студент» деген атқа ие болып, кеудемізді кернеген қуаныштың буымен шалқып тұрдық. Университет корпусының алдында деканға кіргелі жиналып жатырмыз. Ол кезде бір ай студенттерді ауыл шаруашылығына көмек жасауға жұмысқа жіберетін. Біз Алматы маңындағы «Мичурин» деген колхозда қызанақ жинауға аттандық. Күндіз қызанақ теріп, кешке қарай думандатып ән салғанымызда ен дала әсем әуенге тұнатын. Мынандай бір оқиға есіме түсіп отыр.

Сол күні күн салқындау болды. Күндегідей у-шу, думан да ерте тарқады ғой деймін. Түнде бәріміз екі қабатты темір кереуетте: біреуміз үстінде, біреуміз астында орналасқанбыз. Ел ұйқыда. Бір кезде біреу гүрс етіп құлады. Оянып кеткендер «біреу құлады, кім?» - сұрап жатыр. Үндемейді. Тым-тырс. Ешкім жарықты да барып қоса қоймады. Құлаған қыз үнсіз қайта барды да жата қалды. Таң ата шашы бұйраланған сүйкімді қыз күліп, түнгі құлаған оқиғасын айтып отыр... Бұл-Баян еді. Бәріміз күлісіп алдық. Сол күні Әлима деген бір өжет қызбен жақын сөйлесіп қалдым. Ол мектепті алтын медальмен бітіріп келіпті. Көп ұзамай Жанар қосылды. Әрқайсымыз Қазақстанның әр түкпірінен оқу іздеп келіп, алаңсыз студенттік күндердің бақытты сәттеріне қалай еніп кеткенімізді де байқамай қалдық... Филология факультетіне түскен студенттерге сол еңбек

демалысының маңызы зор болды. Бәріміз бір-бірімізбен танысып, табысып, арқа-жарқа болып, ақжарқын, пәк көңілмен сырласып, мәзбіз. Көңілде титтей де кірбің болсайшы... Бір-бірімізге бауыр басып, кейбіріміз туысқан да болып үлгердік.

Арада бір ай өтіп, көңілді еңбек демалысынан қайтып келген бетіміз... Енді жатақханаға орналасуға жолдама алсақ, деген оймен кезек күттік. Әйтеуір бұл жолы да жолымыз болып, төртеуміз - Әлима, Баян, Жанар және мен 8-жатақхананың бір бөлмесіне ие болдық. «Мичуринде» басталған таныстығымыз бес жыл бойы бір бөлмеде тұрып, жұп жазбай өмір иірімдерінде де бірге жүру бақытына да бастау болған екен. Сонау естен кетпес жастықтың бал кезеңдерін еске ала отырып, қазір керемет бақытқа бөленеміз. Тағдырдың көлеңкелі, күнгей жақтарын бірге кешіп келеміз. Әрбіріміздің таңдап қосылған жарларымыз да ойымыздан шығып, бұл күнде құрметті аталар. Сол кезден бастау алған адал достығымыз бүгінгі күнде ұлғайып, ыстығы өшпеген, жылуы азаймаған десе де болады.

**Бағила Құрманбекқызы Мұратбек**

*Қ. Жұбанов атындағы Ақтөбе өңірлік университетінің*

*қауымдастырылған профессоры, филология ғылымдарының кандидаты*

*“БОЛАШАҚ» халықаралық бағдарламасының стипендиаты*

ҚазМУ(қазіргі әл-Фараби атындағыҚазҰУ) түлегі ретінде әрдайым мақтанамын. Өмірде де солай. Білім кемесі де, теңізі де осы оқу орным. Кейін аспирантураның күндізгі бөлімінде өз ALMA MATERIMDE оқыдым. 1-курс студенті болып, қабылданғанда, географиямыздың қаншалықты кең екенін білмедім, бірақ, биографиямыз өзгеше еді. Ауылшаруашылық жұмысынан бастап, №8 жатақханаға орналасуымыз бәрі-бәрі (қазір еске алсаң) қызық, қолымызда орналасуға жолдама жоқ, біз, бөлмелерді аралап, бөлісіп жүрміз. Орналасқанға дейін де бір бөлмеде бірнеше студент, ой-мақсатымыз ортақ және

әңгімелеріміз де жарасымды басталды. Студенттік кезең ешнәрсеге айырбастамайтын тамаша сәт. Ізденісі, қызығы мол,қиындығы да бар. Әр ұстазымыз,ғалымдар тобы ерекше.1-курстан соң 2-курс басталғанда мамандандыру бойынша 2 топқа бөлу тұсында академик З. Қабдолов пен профессор М. Томанов кезек-кезек (көпшілігі, 202-топ, әдебиет тобына барғысы келді) 2-3 күндей жүрді. Сонымен, мен 2-курс, 201-топтың(лингвистика бағыты) студентімін. Топ старостасы – Ғ.Қ. Иманәлиева. Ғазиза - педагогикалық колледж түлегі. Пәндердің мамандануымыз бойынша кеңеюі, оқытушылар тобында . Томановтың аспирант шәкірттері Ж. Түймебаев, О. Бүркітов ағайларымыз да болды. Профессор оқытушыларымыз,әрқайсысы ерекше де нағыз ҰСТАЗ болды. Тағы бір еске түсетін жәйт, 2-курстың басында көзілдірік киген бір жігіт кіріп келді, бәріміз қарап, бірсыпырамыз орнымыздан тұрып дегендей, сөйтсек, академиялық демалыстан келіп біздің топқа қосылған Ж. Жайлаубаев. Ақкөңіл студент топпен тез тіл табысып кетті. Ә. Сұлтанбеков (ол да біздің топтың студенті) өзгешелеу болды, Будулай» дейтінбіз, күліп...

Тобымыздың білімге құштарлығы бәрі, барлығы, ерекше болды. Сабақ барысында Жұмахан Бақыт пен Лизаның ортасына отырып алып, кім сабақ айтады дегенде екеуінің қолын кезек-кезек көтереді. Әсіресе, Қазақ әдеби тілінің тарихы, Қазақ тілінің грамматикасы» пәндерін профессор М.Томанов (дәріс), Хасан ағай Кәрімұлы (практикалық сабақт) жүргізетін. Мархабат ағайдың сабағына тиянақты дайындалатынмын, сосын топ старостасы Ғазиза, әрі қарай Мұратбекова,- деп ағайымыз өзі жалғайтын. Сол пәндер өткеннен кейін кеңірек тыныстайтын сияқты сезінетінмін.

3-курс оқып жүргенімде болашақ жарымды кездестіріп, Серікке тұрмысқа шықтым. Отбасымызға арнаған альбомды Ханшайым Әбдутәліпқызы Қарабаева (сол кезде 302-топ студенті, курстасым) өз қолымен безендіріп, сыйға тартты.

Серік екеуіміз де бір оқу орнының студентіміз, топ старостасы болдық. Қарапайымдылығы басым, өмір көрген, түйгені мол Азамат. Бітіретін кезімде Әлия кішкентай болды. «Түркі тілдеріндегі ашық-қысаң дауыстылар сәйкестігі» тақырыбында диплом жұмысын жаздым, ғылыми жетекшім Хасан ағай Кәрімов. Тәртібі мен талабы терең жетекшіме Әлияны көтеріп алып баратынмын. Кеңес алуға барғанымда көп кітапты алып келді,баланы қара,мыналарды оқы, конспектіле, жоспарға сай сілтеме көрсетіп,жаза бер,- деді. Диплом жұмысын қорғап тұрғанымда, Әлияның даусы коридорда естіліп тұрды. Ұстазым, Т. Сайрамбаев: «Әй мынау, гу-гу дей ме, КазГУ» дей ме, кімнің жанкүйері»,- деп күлдіргені бар. Әлия Серікқызы, СІМ-де еңбек етеді, дипломатиялық қызметте. Отбасылы. Әсем Серікқызы, докторлық бағдарламамен Польша елінде оқып жаты, Әсия телекоммуникация саласының маманы.

Біздің курс, тобымыз, 1986-1987 оқу жылында 5-курс студенті едік, 1986-ның демократиялық жаңа бағытының бейбіт мақсаттағы шерушілері (Желтоқсан оқиғасы). Біздің сол жылғы түлектер тарихқа енді. Қойнауында көп жандар болғанымен, *біздің ерекшелігіміздің бірі,сол жылдан кейінгі Түлектерге оңай соқпады және ретті, ретсіз мәселелер де болды.*

Біз отбасылы болған соң пәтер жалдап тұратынбыз. Курстастар, достарымыз, құрбы-құрдастар, ауылдастар жиі келетін. Алаңға шыққан, өзіміз де екі күн қатарынан жүрдік, бір топ достарымыз келіп, қонып, паналады. Пәтер иелерінің түсіністік танытқаны да сол кезең үшін маңызды болды. Бірақ,біздерге ескерту жасады,ертеңгі күні Өздеріңді ақтап ала аласыңдар ма деп... Жалпы, курсымыздың ауыз бірлігінің мықтылығы мен сол сәттер үшін беріктігі, барлық ракурста, үлгі дер едім. Серік өмірден «озғанда» көп достарымыз осыны жазды. Менің курстастарым да көңіл айтып, хат жолдап,Әсем қызыма қол ұшын созды. 1987 жыл ҚазМУ-ді бітіріп, жолдамамен Алматы қаласындағы №37 орта мектепке пән мұғалімі болып бардым. Педагогикалық кеңесте (Республикада Тілдерді оқыту қаулысына сай орыс мектебіне жіберілдім) «декабристка» деп атайтын. Зайыбым Серік Жұбандықұлы, бітіре салысымен жас маман болып,арнайы жолдамамен Ақтөбе педагогикалық институтына жұмысқа кірісті. Университет ректоры, ірі тұлға М.Ғ. Арынның қолдауымен менде қабылдандым. Екеуіміз де қатар аспиантураның күндізгі бөлімінде кезек-кезек оқыдық. Ізденіс, зерттеу алаңымыз ұқсас, отбасында қос филолог қатар өрістедік. Қ.Жұбанов атындағы Ақтөбе өңірлік университетінде 30 жылдан аса еңбек етіп келемін. Филология саласының ірі корифейлерінен алған білімім «өмірімнің шырағына» айналды. Серік, аман жүргенде 60-ты бағындырар еді. ӨМІР ... Дегенмен, шүкіршілік дейміз ғой, Бермағанбек Серік Жұбандықұлының атында университетіміздің №6 оқу ғимаратында дәрісхана бар.

**Лена Жұлдызбай**

*Нұр-Сұлтан, Қараөткел кенті*

*жеке кәсіпкер*

Үлкендердің «Өткен күннен белгі жоқ» - деп айтып отыратынын естіп өстік, қазір бұл сөз тіркесін керісінше «Өткен күнде белгі бар» - деп өзгертіп айтсақ дұрыс сияқты. Осындай өткен күн белгілерінен бірер сәтті еске түсірсек: 1982-1987 жыл. Мен сол кездегі Монғол үкіметінің арқасында қазіргі Әл-Фараби атындағы ҚазМҰУ – дың филология факультетінің қазақ тілі және әдебиеті бөліміне оқуға түсіп 5 жыл білім алдым. Бұл уақыт менің өмірімде ең қызықты, ұмытылмас кезең болып мәңгі есімде қалды. Универ қабырғасында оқып жүргенде Т. Кәкішев, А. Қыраубаева, С. Кузургалиевна,   
Ж. Дадебаев сынды ағай мен апайлардың лекциясын қызыға тыңдаушы едім, сол кездегі алған білімім, көргенім, жадыма түйгенім маған өмір бойы азық болып келді, бола береді де. Университет қолдауымен шет ел студенттері арасындағы олимпиадаға қатысу үшін Москвада Халықтар Достығы Университетінде болып орыс тілінен сынаққа түстік. Алматығы қайтарда бір жағдаят болды. Ерлан ағай балаларымен бірге ұшып кетті де, неге екені белгісіз мен келесі кезекте Алматығы ұшатын самолетты күтіп, вокзалда қалдым. Бір аз отырған соң өзім сияқты бір бала жақындап келіп, танысып самолетке билет алуға екі рубль жетпей тұрғанын айтып көмек сұрады. Менің керегі жоқ дегеніме қарамастан кейін ол алғысын білдіріп хат жазып, конверт ішіне 2 рубльды салып жіберіпті. Бұл – Вьетнамнан келіп, Ташкенттің бір ЖОО-да оқып жүрген Нгуен Хо деген студент еді. Осы қасиетті Университет арқасында Әзірбайжан астанасы Бакуге саяхаттап, алғаш Каспи теңізінде кемеге отырдым. Сол үшінде Қазақтың қасиетті қара шаңырағы Қаз МҰУ – не, оның ұжымына алғысым шексіз, саған қарыздармын, менің айналамда болған барлық жақсы адамдарға мың алғыс, өркендерің өссін, көсегең көгерсін дегім келеді. Тағы да айтсақ Университет пен факультет әкімшілігі қолдауымен сол кездегі (80 - жылдар) «Тамаша» ойын – сауық концертіне қатысып, Құдайберген, Мейірбек, продюсері Есен аға, Р. Рымбаева, М. Жүнісова сияқты небір өнер майталмандары мен иық тіресіп сахнад ән айту, (шет ел студенттерімен бірге) әрине, мен үшін ұмытылмас, бақытты сәттердің бірі еді.

1987 – 2009 жылдары туып, өскен жерім Монғол елінің түкпір – түкпірінде қазақтың тілі мен әдебиетін үйретуге (арасында Монғол тілді аудиторияға орыс тілін) жан – тәжіммен ат салыстым. Қателеспесем 1993 – жылы Республикалық Олимпиадаға қатысу үшін өз шәкірттерімді ертіп, сұлу Алматыға тағы бір келу бақыты бұйырды. Ал шәкіртім бас бәйгені жеңіп алып, төбем көкке бір елі жетпей қалды. Әрине, бұл тек менің ғана емес қазір білікті қазақ тілі маманы Әсемгүл Ибрайымқызының да еңбегі еді.

22 жылдан соң Атамекенге қоныс аударып, Теміртау қаласына келдік. Мұнда орыс тілді гимназияда қазақ тілі мен әдебиетті үйреттім. Оңай болды деп айта алмаймын, университетте үйренген орысшамды еске түсіріп, көп еңбектенуге тура келді. Ойлап отырсам пешенеме солай жазылған сияқты кейін ағылшын тілі орталығында Мемлекет тілін үйрету бойынша маман болып, басқа ұлт өкілдерімен жұмыс жасадым. Осы уақытта кейбір ересектер мен жасөспірімнің халқымыздың тіліне, діліне, әдебиетіне, тарихына деген қызығушылығын оятуға септігімді тигіздім десем артық айтқан болмас. Бұл менің Университет және сол кездегі барлық ұстаздар алдындағы борышымды тамшыдай болса да өтегенім деп ойлаймын.

**Оразгүл Ауғанбайқызы Мұқалаева**

*Жамбыл облысы, Талас ауданы*

*«Көктал» кенті*

*М. Жұмабаев атындағы*

*мектеп директорының*

*оқу ісі жөніндегі орынбасары*

Жайлаубаев Жұмабек Әбдібекұлы 1962 жылы 1қаңтар күні Жамбыл облысы Талас ауданы Қарой ауылында дүниеге келген. 1982 жылы С.М. Киров атындағы Қазақ мемлекеттік университетіне түсіп, 1987 жылы «Қазақ тілі мен әдебиеті» пәні мамандығы бойынша бітіріп шықты. 1987 жылы Жамбыл облысы, Талас ауданы, Көктал кентігіндегі М.Ю. Лермонтов атындағы орта мектебінде қазақ тілі мен әдебиеті пәнінің мұғалімі болып жұмысқа орналасып, еңбек жолын бастады.

Жұмабектің ұсынысы бойынша, 1991 жылыдың желтоқсан айының 12 күні № 283 бұйрық негізінде Жамбыл облысы, Талас ауданы, Көктал кентігіндегі М.Ю. Лермонтов атындағы орта мектебінің атауы қазақтың ақиық ақыны Мағжан Жұмабаев болып ауыстырылды.

Ж. Жайлаубаев Мағжан Жұмабаев атындағы орта мектебіннің қабырғасында өмірінің соңғы күніне дейін абыройлы жұмыс атқарады.

Марқұм Жұмабек өзінің жұмысқа деген іскерлігі арқасында 1997-2001 жылдар аралығында, мектеп директорының тәрбие ісі жөніндегі орынбасары қызметін атқарды. 2002 жылдан мектептің бастауыш кәсіподақ комитетінің төрағасы болды. Аудандық қазақ тілі бірлестігінің жетекшісі ретінде қоғамдық жұмыс атқарды. Мектепте қазақ тілі мен әдебиетін пәнін оқытудағы бірден-бір жаңашыл, сауатты, шығармашыл мұғалім еді. Ұжымында сыйла ұстаз болды.

Ол екі ұлдың аяулы әкесі атанды. Үлкен ұлы Ернар әке жолын жалғастырып қазақ тілі мен әдебиеті пәнінің мұғалімі, ал кіші ұлы Асхат фельдшер болып жұмыс атқарады.

Ернар әкесінің қара шаңырағында анасымен бірге тұрып жатыр. Әкесі қызмет атқарған М. Жұмабаев орта мектебінде әлеуметтік педагог қызметімен қатар қазақ тілі мен әдебиеті пәнінің мұғалімі. Ернардың келіншегі Ардақ та атасының жолын қуған маман.

Жұмабектің келіні Ардақ Қынат 2014 жылы ҚазҰМУ-дың филология мамандығын қызыл дипломмен бітіріп, атасы жұмыс істеген мектепте қазақ тілі мен әдебиеті пәнінің мұғалімі болып қызмет атқарады.

1987 жылы Жұмабек жұбайы Оразгүл екеуі бір мектепте еңбек жолын бастады. Қазіргі таңда Оразгүл М. Жұмабаев атындағы орта мектебінде мектеп директорының оқу ісі жөніндегі орынбасары. 35 жыл осы бір мектеп қабырғасында еңбек етіп келеді.

Жұмабектің отбасын мұғалімдер әулеті десе де болады.

2003 жылы қыркүйек айының 3 күні, 43 жасында аяулы әке, үлкенге іні, кішіге аға, білікті ұстаз, отбасының тірегі Жайлаубаев Жұмабек Әбдібекұлы жол апатынан қайтыс болды.

Орнында бар оңалар дегендей бүгінде Жұмабектің екі ұлы, екі келіні, екі немересі бар.

**Саметова Жайна Хадиронқызы,**

*«Өрлеу» біліктілікті арттыру ұлттық орталығы» АҚ-ның   
«Алматы облысы бойынша Кәсіби даму институты» филиалы*

*Курстан кейінгі қолдау және әдістемелік   
сүйемелдеу зертханасының меңгерушісі,   
Ы.Алтынсарин төсбелгісінің иегері, оқулық авторы*

Мен бүгін қасиетті Іле Алатауының баурайында, Ассы жайлауының етегінде, ауасы жаныңды рахатқа бөлер, суы кенезеңді ашып, бойыңды сергітер, жусаны жаныңды жадыратып, денеңе шипа болар, құшағын келгенге айқара ашар Таусүгір елді мекенінде дүниеге келіп, бойжеткен кезден-ақ ізгі істің ұйытқысы, ауылының сүйкімдісіне айналған курстас досым Зина-Зинуля туралы есіме алып отырмын...Зинка алғаш танысқан мезеттен-ақ жып-жылы жымиысымен, қоңыр үнімен өзіне жақын тартып алды. Сөйтіп бірінші көргеннен пікір ортақтығынан ба, бір өлкенің тумалары болғаннан ба араласып дос болып кеттік. Өзінің сабырлы мінезімен, ойланып барып сөйлер ақылдылығымен жаныма жақын болды. Бір-біріміздің үйімізге барып, әке-шешелерімізбен таныстық, аға-әкпе, тумаларымызбен де жақын болып, хал сұрасып, сәлем жолдап тұрдық. Қайран Зина...

Зинаның түр-тұлғасы әкесіне келетін. Ат жақты, биік, маңдайы жазық, тіп-тік жүретін, көп сөйлемейтін, сөйлесе жылы жымиысына салып қысқа сөйлейтін. Ал кейде нағыз шешендердей шешіліп, арғы-бергі тарихтан сөз қозғап, көсіліп сөйлеп, жүйелі әңгіменің тізгінін ағытатын. Әңгімесін бөле алмай кітап оқып отырғандай тыңдайтынмын. Зинаның папа-мамасы бір ауылға ғана емес, өздері тұрған Шелек аймағына сыйлы, құрметті адамдар болған. Анасы Айгүл тәте әппақ, сұп-сұлу, ал әкесі ұзын бойлы, иықты еді. Зина ата-анасынан алған тәрбиесін, ұлттық салт-дәстүрмен үйлестіріп, қолы тиген жерді жайнатып, берекелендіріп жіберетін. Істеген тамағы тіл үйірер дәмді шығатын. Оған мұнтаздай тазалығын, үлкенге ізетін, кішіге құрметін, бауырмалдығын қоссақ, Зинатай шынымен нағыз интеллигент, мәдениетті, сыпайы еді. Киім киісі ол бір бөлек әңгіме. Достыққа адал, өзінің ары-ұят, намысын жоғары қоятын қазақ қыздарына үлгі етер аяулы жан болды десем артық айтқандығым емес. Аулының үлкен-кішісін түгендеп жүретін көпшіл, әрі кластастары, көрші-қолаңы, ауыл-аймағының бала-шағасына сый-сияпат жасап, сәлем-сауқатын арқалап, аманаттарын жеткізіп жүретін мәрттігімен ерекшеленді. Зина қалада әкпесі медицина ғылымдарының докторы, профессор, мединституттың проректоры Мариям Дәулетбақова мен ғылым докторы, академик, кезінде көп жылдар КазГУ-де проректор, ректор болған Тілеміс Мұстафиннің үйінде тұрды. Сол кісілердің үйіне келетін зиялы қауыммен араласып, шаруаларына көмектесіп жүретін. Бірде Мариям апайға сыйға келген үлкен хрусталь вазасын сындырып алып қатты уайымдады, дәл сондай вазаны қаланы аралап жүріп орнына қойғанша мазасы кетті. Мен таңқалдым, «Мариям тәтең ұрыса ма сонда» десем, «жоға, ол кісі маған сенгені сонша еш дүниесіне қарамайды да, сындырғанымды айтсам, «еее не болыпты» деп жауап берер еді» дейді. «Неге сонша уайымдадың, жай дүние ғой» десем, «ол вазаны қазаққа белгілі бір тұлға сыйлап еді, шетелден әкелген тәтемді құрметтеп, сондықтан ұят емес пе?» дейтін. Бұл – оның адалдығының, сенген адамның сезіміне селкеу түсіргісі келмейтін тазалығының бір ғана мысалы...

Зина нағыз маңызды адам еді...Бұл сөзді мен шығарып тұрған жоқпын, бұл Зинатайдың өз аузынан екінің біріне айта бермейтін асыл, жақұтқа бергісіз теңеуі болатын. Менің ұғымда бұл сөз ерекшенің ерекшесі, дараның дарасы, аса берекелі, аса сыпайы, аса ақылды дегенді білдіреді. «Маңызды» деген көркем мінездің, сапалы қасиеттердің жиынтығы десем де болады. Өзі бұл сөзді көңілі толған, іс-әрекеті мәдени нормадан аспайтын, іші мен тысы үйлесетін адамдарға ғана телуші еді.

КазГУ-дің №8 жатақханасында Рыскүл-Рая Санғышевамен үшеуміз бір бөлмеде тұрдық. Бөлмемізден адам үзілмейтін. Әр кешіміздің соңы Раяның домбырамен салған әсем әнімен аяқталатын. Әдебиет тобың ұл-қыздары Ақмарал Қартабаева, Ханшайым Қарабаева, Жанат Сұлтанғалиева, Динара Арыстанғалиева, Ерболат Баят, Серік Магеж, Жанат Аймұханбетова, Бейсенгүл Төлегенова, Әлима Сабырова, Жанат Райымбекова, Мира, Замзагүл, Жұмагүл, Света, Ләззат, бәріміз ұйымшыл болдық, ең үлкен қазына адамгершілік деп қарадық. Ішіміздегі Зинамыз бәрімен бірдей араласатын. Кластасы Бибізора КазГУ-ге қайта-қайта түсе алмай жүргенде қатты уайымдады, кейін тарих факультетіне түсті, сондағы Зинаның қуанышында шек болмады. Бөлмемізге КазГУ-дің юрфак, истфагінен, ҚазПИ, ИнЯз, ААСИ, СХИ, АЗВИ, Политехтен топырлап ұл-қыздар келіп тұратын, ол вахтадағы қатаң апайлардың тілін тауып шетінен бөлмеге кіргізіп алатын. Зина пісірген дәмді тамақты жеп, әңгімелерін айтып, ән айтып, би билеп, әзіліміз жарысып жүруші едік...Қандай керемет, шуақты, уайым-қайғысыз, шын қуанып, шын күлетін, ар-намысымыз берік, отаншылдығымыз ол бар бақытты едік.

Зина Тасыбекова оқуды тәмамдаған соң мамасы ауырып, бір-екі жыл жанында болды. Ата-анасының қас-қабағына қарап күтті. КазГУ-дің шығыстану, философия-экономика факультеттерінде, С. Асфандияров атындағы мединститутта қызмет етті. Әріптестеріне сыйлы, мейірімбан бола білді. Қиналып жүргендерге қол ұшын беруге асығып тұратын. Өзі көмектесе алмайтынын білсе, мазасы кетіп, «кімге айтсақ, не істек болады,а?» деп жан-жаққа шауып кететін.

Зинатай көзінің ағы мен қарасы Алиханның жігерлі жігіт, ақылды да білімді азамат болуын қатты армандайтын. Құдай қосқан қосағы Болат екеуі Алматының ортасынан үй салып, сол үйдің ішін берекеге кіргізіп отырды. Отбасы болған соң жақсы да, жаман да болады ғой, Зина соның бәрін сыртқа сыр бермей, кем-кетігін түзеп, реттеп отырды. Оның төзімділігі, сабырлылығы, қанағатшылығы ағайындардың арасында үлгіге айналды. Болатқа демеу болып, ер адамға деген құрметін көрсетті.

Соңғы кезде жабысқан ауыр дерті жанына батып, тәнін улап жатса да әкпесі Маяны, ағасы Әбілді, туған-туыстарын көп айтатын...

Адамгершілігі зор, жарға адал, аналық махаббаты орасан, әрі ісі берекеге толған, өз тілімен айтсам маңызды досым Зина ортамыздан алыстап, келместің кемесіне мініп кетті... Әттең, арманы көп еді. Биыл КазГУ бітіргенімізге 35 жыл. Адал жар, мейірімді Ана, ақ көңіл , бауырмал , сүйікті де маңызды досым Зина Есенаманқызы Тасыбекованы сағынышпен еске алып, жаны жаннатта болсын, рухымен ұлы Алиханды, жары Болатты, маңыздылық өмірлік ұстанымына айналған курстас досымыз баршамызды биіктен қорғасын деймін.

Зинуля, ұрпағыңа болдың пана,

Жамандық қылмаушы едің ешбір жанға.

Амал не, жоқсың бүгін ортамызда,

Сағындық, Зинка, сені баршамыз да.

Зинуля, Алиханның тірегі едің,

Тірі болсаң жарқылдап жүрер едің.

4 жыл болмасаң да жанымызда,

Айтқан сөз, тәтті күлкің жадымызда.

**ЕРБОЛАТ БАЯТ**

*Ақан сері атындағы жоғары мәдениет*

*колледжінің оқытушысы, PhD доктор,*

*Қазақстан Жазушылар Одағының мүшесі*

Ару қала Алматыда оқып, білім алу – әр қазақ баласының арманы еді ғой. Тағдыр бұйыртып, сол арманның ақ қанатына мінген біз де сонау қиырдан, терістік Алтайдан келіп жеткендердің бірі едік. Бізден бақытты адам жоқтай болатын. Сарша тамыздың аяғы жақындап қалған мезгіл. Новосібірден Ташкентке қарай зулаған пойызбен жүрегіміз алып ұшып келе жаттық. Пойыз Қапшағайға жақындағанда алыстан мен мұндалаған ақ бас Алатау көрінді. Қарлы шыңдарының ұшар басын көкке қадаған Алатау расында анау әнде айтылатындай алыстан манаурап көрінді. Жасыл қала -Алматыға да жеттік. Ол кездегі балаң жастық сезімді, толқынысты сөзбен айтып жеткізу мүмкін емес. Расында, біз – бақытты едік!

І Вокзалдан түсе қалған төртеуімізді қалалық бір қу қазақ таксист іліп, ала жөнелді. Таксистің қазақ болғанына қуанып отырмыз. Аңқылдаған ашық ауыз басымыз қайдан келе жатқанымызды да айттық. Әлгі қу қазақ Алматыны шиырлап-шиырлап, 10 рубль алып, КазГУ градтың Тимирязев көшесі жағынан тастап кеткені әлі есімде. Таксидің счетчигіне қарап отырған біз жоқ. Сөйтсек, 10 рубль деген әжептәуір ақша екен ғой. Чемоданымызды көтеріп, сұрастыра жүріп, 4- жатақханаға келдік. Ол – геофактің жатақханасы екен. Біраз шетелдік студенттер тұрады екен. Ауғандықтар, вьетнамдықтар, кубалықтар т.б. Сөйтіп, Алматыдағы күндеріміз басталып кетті.

Қыркүйектің бірінен бастап төртеумізге орыс тілінен сабақ жүре бастады. Түске дейін. Түстен кейін боспыз. Мәгежұлы Серік екеуіміз көбінесе қалаға шығып, аралап жүрдік. Сөйтіп жүргенде бір ай да өте шықты. Жан-жақтан студенттер жиналып жатты. Өмір бұрынғыдан қызығырақ бола бастады. Неге екенін білмеймін, бізбен бірге оқитын топтық студенттері күзгі ауыл шаруашылық жұмысынан келіп, сабақ басталып кеткенін білмей қалыппыз. Оны бізден жоғары курста оқитын жерлес студенттер айтты.

Сол күні кешке костюм-шалбарымызды, жейдемізді үтіктеп, душқа түсіп, жатып қалдық. Ертең топпен алғашқы сабақ. Біз үшін. Қара басып, ұйықтап қалыппыз. Ояна келсек таңертеңгі сегіз. Апыл-ғұпыл тұрып, беті-қолды шая салып, корпусқа қарай құстай ұштық. Салып ұрып, үшінші қабақтқа көтеріліп, сабақ кестесін қарадық. Сабақ басталғалы 10-15 минуттай болыпты. Біздің топ 305 аудиторияда екен. Есіктен сығаладық. Ақырын есік тықылдаттық. Арғы жақтан сыбыс болмады. Бір кезде жылтың етіп бір бозбала шықты. - Бірінші курс па?- деп сұрадық. –Иә,- деді әлгі жігіт.

Сөйтсек ол – Ермек деген курстасмыз екен. Енді не тұрыс деп екеуіміз іркес-тіркес кіріп бардық. Аудиторияның ішін самаладай жап-жарық. Шүпірлеген өңшең қыз. Екі аттап, абдырап тұрып қалып едік, бір қыздар күлгендей болды. Отырған ағайымыз да ошарылып, бізге таңырқай қарады. Ұмытпасам, Қазақстан тарихы пәнінен сабақ берген Құсайынов деген ағай еді. Есімі есімде жоқ. Қипаңдап тұрған бізге қарап қыздар тағы да мырс-мырс етіп күлді. Енді біз аудиторияға барлай қарадық. Сөйтсек, алдыңғы қатарда екі беттерінің ұшы қызарып Орден мен Лена отыр. Олар бізге бірдеңе деп моңғолшалап, күбірлеп қояды. Ұялып отырған сыңайлы. Құсайынов ағай мені ымдап

өзіне қарай шақырып алып, қайдан жүргенімізді, кім екенімізді сұрады. Мінезі биязы, дауысы жұмсақ кісі екен. Мән-жайға қанық болған соң, ағай аудиторияға Серік екеуімізді таныстырды. Қыздардың күлкісінің себебін кейін білдік, түнде душқа жуынып жата қалған біздің шаштарымыз үрпиіп, шошайып, бір түрлі көрінсе керек. Бұл – бір. Екіншіден, ойлмаған жерден бірдей киінген екі жігіттің іркесіп-тіркесіп кіріп келгені болса керек. Куртастармен тез тілі табысып, әңгімелесіп кеттік. Серік екеуімізге біреу записка жібер қойды. Ашсақ, моңғолша «Сайн байна уу?» деген әдемі жазу жазылыпты. Ондайға епсетекті Серік әлгі тілдей қағазға моңғолша «Рахмет» деп жазып қайтарды. Оны жазған – Қарлығаш Әбдікова екен. Біздің алдағы 5 жылғы студенттік ғұмырымыздың ең алғашқы парағы осылай ашылып еді...

Біз шетелдік студенттер есебінде болғандықтан 1-3 курстарда 13- жатақханада тұрдық. Сенбі күндері 8-жатақханаға қонаққа келеміз. Айналайын курстас қыздар апта сайын кезектесіп, қонаққа шақырады. Төртеуіміз қаздай тізіліп бара қаламыз. Әңгімелесіп, ән айтып, талай қызықты кештерді бірге өткердік қой. 4-5 курста біз 8- жатақханаға біржола ауысып келдік. Студенттік өмір, жатақханадағы тіршілік қызық еді ғой. шіркін! Аңғал-саңғал жастық көңіл, уайымсыз, қамсыз өмір. Серік екеуіміздің «еркелігіміз» басым болды да себепсіз сабақ үзіп жүрдік. Балалық екен ғой. Бізге ашуланған Сапархан Мырзабеков ағай (иманы саламат болсын) сөзбен түйреп, мысқылдап, мультфильмдегі ақ күшік пен көк күшікке теңегені. Оған қыңқ деп жүрген біз жоқ. Біз қалай айтқанмен де өте бір жақсы кезеңде оқып, білім алдық. Қазақ тілі мен әдебиетінің нағыз білгірлерінен, корифейлерінен дәріс тыңдадық. Сол үшін мақтанамыз.   
З. Қабдолов, Т. Кәкішев, Р. Нұрғалиев, Х. Сүйіншәлиев, С. Ордалиев, А. Қыраубаева,   
А. Аманжолов, М. М. Томанов, М. Серғалиев, Т. Сайранбаев, С. Мырзабеков, Х. Кәрімов, Ә, Керімов, Ә. Дербісәлиев секілді ағайларымыз бен апайлардың жарық бейнелері мәңгі

есімізде қалды. З. Бисенғалиев, Ж. Дәдебаев, Ш. Ыбыраев, Ж. Түймебаев ағайлар ол кезде қылшылдаған жас еді. 5 жыл кураторымыз болған Жаңғара ағайға ықыласым ерекше.

Аман болып, жасай берсін! 5 жылда талай қызықтар болды. Оның барлығын теріп жазудың қажеті жоқ деп ойлаймын. Біз үшін 1986 жылғы Алматы көтерілісінің орны айырықша. Ұлт үшін, еліміздің тәуелсіздігі үшін Кеңестік жүйеге алғаш қарсы тұрып, алаш ұрынын көтеріп, азаттық жолында басымызды тіккенімізді мақтан етуге тиіспіз. Барлығымыз да – Желтоқсан қаһармандарымыз!

Әр қайысымыз әр жақтан келсек те, бір үйдің баласындай тата-тәтті болдық дей аламын. Сол жылдарда біреумен ренжісіп, өкпелескенім есімде жоқ. Жарықтық Жұмахан досымның өзі бір тип еді ғой. Жатақхана демекші, күллі ұлдарды асыраған Салиқаның шай мен вермишелі еріксіз еске түседі. Жылы жымиып қана отыратын, бір қабақ шытпайтын, сабаз Салиқа! Бәріміз өмірде өз жолымызды таңдадық. Әр қиырға кеттік. Бірақ ұмытпадық. Біздің ортамыздан танымал ақын-жазушы, ғалымдар, үлгілі, озат ұстаз мамандар шықты. Өмірден өз орындарын тапты. Жалғаннан ертерек кеткендері де бар. Алдары жарық болсын, асыл достардың. Қалған достарыма Тәңірім амандық-саулық жазып, ұзақ жасап, отбасының бақыты мен баршылығына бөленуін тілеймін! Бұйыртса, биыл университет бітіргеніміздің 40 жылдығын бірге тойлап, ару Алматыда кездесерміз деп ойлаймын. Қырық қыздың ортасында 5 жыл бірге оқыған Жұмаханның, Серіктің, Әмірханның, Ерболаттың арманы сірә, бар ма екен?!

**Жанат Керімбайқызы Райымбекова**

*Түркістан облысы,Созақ ауданы, Таукент қалашығы*

*І. Кеңесбаев атындағы жалпы орта мектебінің*

*Қазақ тілі мен әдебиеті пәнінің мұғалімі*

*«Қауырсын қанат» әдеби-шығармашылық үйірмесінің жетекшісі*

Ес білген кезден бастап сурет салдым. Жалпы біздің әулетімізде көбі суретті жақсы салады. Менің өмір бойғы арманым-суретші болу еді. Мектеп қабырғасында жүрген кезімде мерекелерде мектепті безендіру жұмысы маған тапсырылатын.Менің салған суреттерімді анам мен екі апам (әпкелерім) көріп,менімен бірге қуанатын.Әкем сурет салғанымды ұнатпайтын (сол кездегі үлкен кісілер сондай еді ғой)

Біздің үйде ұл болмаған, үш қыздың кенжесі болдым. Қаршыға тәтем (үлкен апам) Алматыдағы дәрігерлік институтта оқып жүргенде Гүлфайруз Исмаилованың бір туысқанының қызымен бірге оқыған. Сол қыз бірде тәтемді Гүлфайруз Исмаилованың үйіне ертіп барады. Сол кезде тәтем ол кісіге: “Менің сіңілім суретті жақсы салады”,- дегенде, Гүлфайруз апай: “Келесі келгеніңде сіңліңнің салған суреттерін әкеп көрсетші”,-дейді. Тәтем қысқы демалысқа келгенде менің салған біраз суреттерімді алып кетіп, Гүлфайруз Исмаиловаға көрсеткенде, ол кісі риза болып: “Мына баланы міндетті түрде суретшілікке оқытыңдар, өте қабілетті екен!”-деп, менің салған суретімнің шетіне**:**“Будущей художнице, творительнице чудес!”-деп қолтаңбасын қалдырады. Сол қолтаңба менің бала көңілімді аспанға көтерді,қиялыма қанат бітірді. Әттең сол қолтаңбаны жоғалтып алдым.Мектептегі ұстаздарым да, сыныптастарым да менің суретші болатыныма күмән келтірмеді.

Ол кезде “Алло, мы ищем таланты!” деген Московадан комиссия мүшелері келіп, Одақ бойынша өнердің түрлі саласынан талантты балаларды жинап, алып кететін. Бұл деген-ауылдан шыққан талантты балалар үшін таптырмас мүмкіндік еді. Мені де мектеп бітіретін жылы Қаршыға тәтем Таразда өтіп жатқан сол конкурсқа ертіп барып, құжат тапсыртты. Конкурс екі турдан тұратын. Біріншісі, шығармашылық, одан өтсең ғана пәндік сынаққа жіберетін. Әлі есімде әрқайсымызға жеке мольберт берілді. Бізді бақылап аралап жүрген сақал-мұртын әдемілеп қойған елуден асқан орыс кісі менің жаныма келіп, салып жатқан суретіме қарап тұрды да: “Суретшілерге арналған мектепте оқыдың ба ?”-деді. Мен ауылдан келгенімді,ешқандай суретшілік мектепте оқымағанымды айттым. Мен салып біткен кезде әлгі кісі менің суретімді алып,отырған әділқазыларға: “Самородок, самородок!”-деп көрсетіп жатты. Сөйтіп шығармашылықтан өте жоғары баға алып, орыс тілінен диктанттан “4”, математикадан “5” алып оқуға түстім. Комиссия Москва мен Ленинградтың біреуін таңдауым керектігін айтты. Сол кезде Қаршыға тәтем: “Москва деген аты дырдай болғанымен, шығармашылық орта Ленинградта, Эрмитажының өзі неге тұрады. Ленинградты таңда, балапан! ”-деді. Сөйтіп Ленинградтқа түсіп, ауылға келдік. Әке-шешеме оқуға түскенімді айттық. Анам қуанды, әкем үндемей отырды да: “Ол қандай оқу?”-деп сұрады.

Біз айтып жатырмыз. Әкем менің Ленинградтқа кететінімді әрі суретші болатынымды естігенде қатты ашуланды. “Бармайсың, мені тыңдамай кететін болсаң, теріс батамды беремін!”-деді. Ол кездерде әкеге қарсы сөйлеуге болмайтын. Тұрсынбек Қабатов айтпақшы, әкемізге бірден ойымызды айта алмай, анамызға айтқызатынбыз. Мен де анама жылап: “Ағама айтыңызшы (әкемді аға дейтінбіз) мені жіберсін”-деп жылаймын, анам болса: “Әкеңнің теріс батасын алғың кеп жүр ме, ұмыт ол оқуыңды, басқа оқуға бар”-деп әкемді жақтайды. Сонымен арманыммен жылай-жылай қоштасуыма тура келді, мектепті аяқтап жатқанбыз, бәрі менің суретші болмайтынымнан құлағдар болған. Бәйкен деген мықты математик ағай бар еді, сол кісі: “Сары қыз, мен бұрын айтпап едім, ақыры суретші болмасаң, менің саған берер ақылым: математикадан жақсысың, матфак-қа бар, ол факультетке конкурс өте төмен болады, өзің –ақ түсіп кетесің,сенен жақсы педагог шығады, сағаты да көп, кейін өкінбейсің, қыз балаға мұғалімдік өте жақсы мамандық, балаларың да көз алдыңда өседі”,- деді. Менің аңқау балалығымды қарасаңызшы, математика сабағында бүкіл сыныпта, 3-4-ақ оқушы жақсы болады да, қалғандарының тісі батпайды ғой (әлі күнге солай...) Ал, әдебиеттен беретін Тыныштық апайымыз сабақ түсіндіргенде ауызымыз ашылып қалатын. Менің әдебиетке деген қызығушылығымды оятқан да сол кісі мен анам марқұм болатын. Сосын математика сабағы болмай қалса,бәрі қуанатын. Егер мен математик болсам, мені де солай оқушылар жек көреді деп ойлап, әдебиетші боламын деп шештім. Сөйтіп КазГУ-дың филология факультетіне түстім. Шынымды айтсам,өмір мен үшін еш қызық болмай қалды. Есіл-дертім сурет, талай рет оқуды тастап, Ленинградқа кетіп қалғым келетін. Бірақ ата-анамды ренжіткім келмей, өзімді тоқтатынмын. Өзімнің қиялымда өмір сүрдім десем де болады.Отыра қалып сурет сала жөнелетінмін. КазПи-дің сурет факультетінде ағайындарымыздың қызы оқитын, ылғи қолым босап кетсе, соған баратынмын. Солардың жатаханасында сенбі күндері қонып қалатынмын. Дариғаның жанында (туысқан әпкем) бір бөлмеде орыс қыз болатын менің салған суреттерімді көріп, маған: “Бізге тапсырсайшы”- деп шақыратын. Көпке дейін соларға кетіп қалғым келіп, толқып жүрдім, сөйтіп жүріп КазГУ-ді де аяқтадым.

“Әр нәрсенің қайыры бар ”-дегендей, КазГУ-де мен өмірлік серігімді таптым. Қазір жолдасым: “Сені Ленинградқа жібермегені қандай жақсы болған, әйтпесе екеуміз кездеспейтін едік!”-деп әзілдеп күледі. КазГУ-ден екі өмірлік дос таптым: Құмарова Данамен (Семейден) 1981 жылы таныстым, бірақ мен ол жылы конкурстан құлап, сырттай оқуға қабылдандым, сырттай оқымаймын деп құжаттарымды алып кеткенмін. Сөйтіп келесі жылы оқуға түстім. Содан бері Данамен достығымыз үзілген жоқ. Группаласым Болатбаева Гүлшат тура туған апамдай болды. Әркез ақылын айтып, қамқор болып жүретін. Әбдікова Қарлығаштың ешкімді сыртынан жамандамай, бетке айтатын тіке мінезі ұнайтын. Қарабаева Ханшайымның қаланікі болса да қазақи мінезі ұнайтын, шашы керемет ұзын, өзіне әдемі жарасатын, кейін шашын кесіп тастағанда ренжіп, өзіне айтқанмын. Мамаева Гүлнардың бала секілді аңқау, әппақ жүрегі ұнайтын. Аймұханбетова Жанатты құдайдай көріп, өлеңдеріне таңқалатынмын, осындай талантты адаммен қатар жүргеніме қуанатынмын.

Жайна сырттай оқудан бізге ауысып келгенде, сыр-сымбатына таңқалғанмын, даусы диктордың даусы секілді, өте жағымды еді. Купаева Гүлназдың кеңпейілі, Патсагүлдің шымшыма әзілі, Бейсенкүлдің сызылған шынайы майын мінезі, Жұмагүлдің ақылды сөздері ұнайтын. Әлиманың бәріне еркелеп жүретін мінезі өзіне сондай жарасып тұратын.

Жобалаева Жанардың бойында бір таза пәктік, балалық аңқаулық болатын. Салиқаның, Баянның, Лизаның, Рабиғаның, Бибайшаның ұстамды мінездері ұнайтын. Зәмзагүлді көргенде Әзілхан Нұршайықовтың Меңтайы көз алдыма келді. Зәмзагүлдің маңдайындағы меңін, сұлу тұнжыр көздерін көргенде (бәріне суретшінің көзімен қарағандықтан шығар) сұлулығына таңғалып, Меңтай деп кеттім. Бақыттың, Базардың домбырамен ән салатындары әлі есімде, дауыстары керемет еді. Светаның тамсанып сөйлегені өзіне жарасатын. Тобықбаева Қарлығаш өте жанашыр, мейірімді болатын. Ақмаралдың балаша мінезі өзіне жарасып тұрушы еді. Нұрайша күлгенде тәмпиген әдемі танауы қоса күліп, сүйкімді болып кететін. Моңғолиядан келген бауырларымыз (2 ұл, 2 қыз) өте білімге құштарлықтарымен есте қалды. Марқұм Тасыбекова Зина құрбымыз өте ақкөңіл, жаны таза жан еді. Қарашаштың өткір мінезі өзіне жарасып тұратын, волейболдан мықты еді, ойынын талай тамашалағанмын. Қарашаш пен Қарлығаш Әбдікова әрқашан әділдік жағында болып, турасын айтатын. Мен осындай ғажап жандармен бірге оқығанымды арада 35 жыл өткенде естелік етіп жазамын деп сол кезде ойламаппын...

Отбасыма келетін болсам, жолдасым Нұрғали да филология факультетінің шығыстану бөлімін бітірді. Екеуміз де мектептеміз. Алланың берген бір қыз, екі ұлы бар. Үшеуін де шалғай ауданда тұратындықтан, шетке шықса, тілден қысылмаулары үшін, орыс мектебіне бердік, бірақ үйде тек қазақша сөйлетіп, ұлтжанды етіп тәрбиеледік.Қызымыз да, үлкен ұлымыз да 7-ші сыныптан бастап Шымкент қаласындағы Дарынды балаларға арналған қазақ-түрік лицейінде оқыды. Кіші баламыз да түскен еді,отбасы жағдайына байланысты жібермедік. Қызымыз 4 тілде таза сөйлейді, Алматыда шетелдік компанияда жұмыс жасайды. Үлкен ұлымыз магистратураны Американың Калифорния штатындағы Сан-Франциско қаласында бітіріп, сол жерде қаржыгер мамандығы бойынша жұмыс жасап жатыр, кіші ұлымыз Канадада, магистратурасын биыл бітіреді. Үлкен ұлдан бір немереміз бар, иманды, ибалы келін бұйырды, Аллаға ризамыз.Әйел-ана, әже ретінде өте бақыттымын.

**Ерболат Баят**

*Ақан сері атындағы жоғары мәдениет*

*колледжінің оқытушысы, PhD доктор,*

*Қазақстан Жазушылар Одағының мүшесі*

(курстас қыздарға арнау)

Жұпар аңқып тұратын таң самалдан,

Жасыл желек бақ болып қоршап алған.

Алматыға аттанды ауыл жақтан,

Қанша бақыт япырмау, қанша ма арман?!

Бізге мәлім ауылдың дала сыры,

Жас жүрегің аптығып, аласұрып.

Көз алдыңда мұнартып Алатауы,

Қарсы алып еді «КазГУ-дің қалашығы!»

Табысқандай ғажайып ертегімен,

Сезімдерді күй қылып шерте білген.

Әл-Фараби даңғылы арғы жағы,

Алма ағашпен жиегі көмкерілген!

Саф ауасын жұтсаң-ау құмар қанып,

Сүйген ару алдыңнан шығар ма анық.

"Весновка" ағатын бұрымдай боп,

Тарқатылып, сұлудай сылаң қағып.

Көктем келсе, алма ағаш күліп көктер,

Сүйген қызбен қыдырсаң, шығып бөктер.

Дүр етті де дүние шуға толды,

Келіп қонған сияқты қырық кептер!

Үстіндегі көйлектің гүл етегі,

Жүрегіне арманын түнетеді.

Қырық қызды көргенде байғұс жүрек,

Қырық рет япырмай дір етеді!

Қырық қазым ұштың ба тізбектеліп,

Алматыда көктемді, күзді өткеріп.

Қырық аққу қанатын қайта қақты,

Қырық жақтан арманын іздеп келіп!

Арман...үміт.. бәрі де араласты,

Қайран уақыт, дәл қазір бағаң асты.

Өмір деген өзеннің ағыстары,

Қырық қызды жан жаққа ала қашты!

Кейбірінің айтылмай мұңы қалған,

Кейбірінің шерте алмай сыры қалған.

Қырық көктем, қырық гүл, қырық ару,

Қырық үміт, қырық жыр, қырық арман!

Көңілімде балғын шақ көктем елес,

Уақыт пен адамдар...неткен егес.

Қырық қыздың дидары, көз жанары,

Көз алдымнан бір сәтке кеткен емес!

**Жанат Керімбайқызы Райымбекова**

*Түркістан облысы,Созақ ауданы, Таукент қалашығы*

*І. Кеңесбаев атындағы жалпы орта мектебінің*

*Қазақ тілі мен әдебиеті пәнінің мұғалімі*

*«Қауырсын қанат» әдеби-шығармашылық үйірмесінің жетекшісі*

Өмірдің базар дуынан

Келемін қайтып, мұңым көп.

Шарабын емес шаттықтың,

Қайғының таттым уын көп.

Базарлы шақтың көктемі

Барады жылжып алыстап.

Бозқарағанның гүлі емес,

Қылаулап енді қар ұшпақ.

Пенделік есек дәмемен

Сынамақ болам бағымды.

Іздеймін көріп қалсам деп

Жоғалтқан жастық шағымды.

Жүректегі мұңымды

Жуады жасым тамшылап.

Құламай келе жатырмын,

Өзімді-өзім қамшылап.

Жанымды менің мазалап,

Құлазып жиі көңілім.

Жүргендеймін мен кейде

Басқаның сүріп өмірін.

Хақтығын кейде ойымның

Мойындаудан жасқанам.

Өзім дегенім мен емес,

Секілді мүлде басқа адам...

***Қарабаева Ханшайым Әбдутәліпқызы***

*Әл-Фараби атындағы ҚазҰУ-дың аға оқытушысы*

*Филология ғылымдарының кандидаты*

*Халықаралық DAAD бағдарламасының иегері*

*«Лингвоарна»» Ғылыми-зерттеу және*

*оқу-әдістеме орталығының директоры*

Студенттен кезден сары майдай сақтап жүрген шағын күрең қызыл блокнотым бар. Кезінде оны Жайна Саметова досым тарту еткен. Алғашқы беттің бұрыштамасына маржандай тізілген әдемі әріптерімен *«Қаншайымға Жайнадан. 02.10.85 ж. с. Ақтерек»* деп жазып берген. Ақтерек – Алматы облысында, тау бөктерінде орналасқан Жайнаның ауылы. Қостанайдан «сельхоз» жұмыстан қайтып келе жатқан кезімізде екеуімізді Отар станциясында жездесі күтіп алды. Әпкесі дайындап қойған астан ішіп, тынығып алған соң, жездей бізді Зил көлігімен Отардан Ақтерекке жеткізіп салған-ды. Жайнаның ауылында бірнеше күн қонақ боп, анасының қолынан дәм татып, бауырларымен танысып қайтқан едім. Ауыл дүкеніне барсақ, ішінде Алматыда кездесе бермейтін қат тауарлар көздің жауын алды. Қостанайдан еңбекақы алып қайтқандықтан, үйдегілерге базарлық деп 3-4 кітап, блокнот және 5 жасатағы сіңлім Айданаға помази (байка) көйлек алғаным есімде. Ол кезде кітап жинайтынбыз. Әдебиет классиктерінің шығармаларын алу үшін макулатура өткізіп, талон алып, сосын ғана сатылатын кітаптың біріне қол жеткізетінбіз. Ақтеректе талонсыз, емін-еркін әр кітапты парақтап көріп, рахаттанып бірнеше кітап алып, оны әлі күнге дейін жыр етіп айтып жүруімнің себебі сол.

Блокнотта 4-курстың бірінші семестрінің сабақ, зачет, емтихан кестелері, курстастардың, кластастардың туған күндері, телефон нөмірлері, мекен-жайлары, және әндердің сөзі, дәптердің беті бітіп қалған күні жазылған «Медподготовка» сабағындағы лекциясының жалғасы және Ерболат пен Серіктің қолымен жазылған моңғолша-қазақша тілдескіш, т.б. жазбалар бар.

Блокнот әрдайым алдымда, үстелдің үстінде жататындықтан, кейде курстастарым рұқсат сұрап, алып қарайтын. Мен оған қарсы болайтынмын. Қайта блокнотты парақтап боп, өздері де қолтаңба жазбалар қалдырып отыратындары ұнайтын. Сол блокнот анда-санда блокнот көзіме түсе қалса, оны бірінші рет көргендей, басынан аяғына дейін парақтап, студенттік кезіме оралып, саяхат жасап шыққандай боламын. Бүгін курстастарым қалдырған қолтаңба, жазбаларын естелік кітапқа енгізуді жөн көрдім. Әлқисса ...

Зәмзәгүл блокноттың үш жарым бетіне жасыл, сосын көк сиямен өлең жазыпты. Сол өлеңнен үзінді:

Сен кеттің, сол кеткенннен оралмадың,

Мен дағы басымды иіп, бара алмадым.

Мен бе екен қанатынан қайырылған,

Жоқ әлде сен бе екенсің, бақытынан айырылған.

Зәмзәнің жазғанын оқып шабыттансам керек, келесі бетке мен де Мұқағали Мақатаевтың «Жастық» деп аталатын мына өлеңін жазып қойыппын:

Ойлайыншы, не берді жастық маған.

Үйрет деп асау берді бастықпаған.

Жастық маған от берді жалындат деп.

Жастық маған оқ берді, жауыңды ат деп.

Жастық мені жалтартпай шыңға айдады.

Жастық мені шыңдады, шынықтырды.

Жастық, шіркін, өмірді шын ұқтырды.

Ризамын жастыққа, текке өтпеді.

Әзір тұр гүл – бағымды көктеткелі.

Жастық маған ақыл-ой, сана берді.

Амал не, жастық өзі қалады енді.

Блокнотты әрі қарай парақтасақ, Ерболат Баяттың жазғанын оқимыз. *«Қаншайымға өз өлеңімнен бір естелік болсын! Ізгі ниетпен Ерболат Баятын. 402-группа»* деп жазып, «Мен білмегенмін ...» датты өлеңін 2 бетке сидырыпты. Өлеңнің үзіндісі:

Мен білмегенмін,

Сен сондай асқақ па едің?

Тастамадың бекерге жасқап тегін.

Түн түнекке тұңғиық алау күннен,

Барасың өмірімді бастап менің.

Мен білмегенмін,

Тұңғиық терең бе едің?

Не көрсем де, өзіңмен көрем дедім

Құшағымда өртендің сертің беріп,

Мен әйтпесе, бос сөзге сенер ме едім?

Ерболаттың өлеңінен соң, Жайнаның мына жазбасы бар.

*«Қаншайым! 1986 жыл саған үлкен бақыт, мол табыс, қуаныш әкелсін! Өмірдегі өз орныңды тауып, адал махаббат иесі бол. Әрқашан жүзің жарқын, жүрегің таза болсын, жаным. Ізгі ниетпен: Жайна».*

Жайна досымның тілегі қабыл боп, 1986 жылдың жазында пионер лагерінде жұмыс істеуге барғанымда, болашақ жұбайым Саламаткерей Нұрхановты жолықтырып, күзде отау құрдық.

Блокноттың келесі бір бетінде педагогика сабағында профессор Ерғали Дайрабаевтың: «Адамның ақылын басынан, азабын шашынан қара. Шаштың ағарғаны – ақылды бастағы ойдың гүлденгені», - деп, айтқан қанатты сөздерін қызыл сиямен жазып қойыппын. Ағайымыздың шашы қалың әрі қардай аппақ, өзіне өте жарасымды болатын. Ол кісінің сол кездегі тұрпатын бақбақ гүлінің домаланып, үлпілдеп тұратын әдемі кейпіне ұқсататынмын. Өте білімді, жүзі мейірім төгіп тұратын асыл ұстаздарымыздың бірі еді.

Блокноттың келесі бетінде Рахметова Базар досымның мынадай үшбу хаты бар:   
*«14.01.86. Менің де бүгін полит. (политэкономия* ***– Х.Қ.****) сабағында сенің блокнотыңа көзім түсіп, қолтаңба қалдырсам ба деп едім. Ағай сұрап, жауаптарды қорытындылап жатыр.* *Мен болсам, 86 жыл басаталғалы сенің блокнотыңа тиіспеппін. Жаңа жылда жаңа тілек білдірсек, деген ой келіп отыр. Жаңа жылда жаңа жетістіктерге, жаңа табыс, жаңа қуаныш пен бақытқа жет. Арман, тілегің әрқашанда орындала берсін. Өз ортаңды ұмытпа. Әр қайсымыз әр тарапқа кетсек, хабарласып, хат жазып тұрарсың. Тойыңа шақыруды ұмытпа, сонда, саған, құдай қаласа, «Қымбат өмір» атты өлеңді орындап берер едім. Ой, Қантшай (Базар мені осылай атайтын* ***– Х.Қ.****), айтар сөз көп қой. Уақытпен жылдамдықпен жеткізбей жатыр ғой. Тағы бірде жазармын. Әлі бір жыл бар ғой, оған дейін, бір дәптер толырармыз. Бүгін ескіше Жаңа жыл ғой. Сосын тілек жазған түрім», -* деп қолын қойыпты. Базарды мен «Базар ханум» деп атаймын. Тал бойында міні жоқ, сымбаты сұлу, өнерлі досыммен хат-хабар алысып, сирек болса да, реті келгенде кездесіп тұрамыз.

Блокнотта жазылған тілектер қатары Жанат Сұлтанғалиева досымның мына жазбасымен аяқталады.

*«Уақыт деген қандай жылдам еді... Осы университеттің табалдырығын аттап, үріккен балапандай бір-бірімізге үрпиісе қарап жүрген кездеріміз кеше ғана сияқты болатын. Енді бір жылдан кейін осылайша танысқан достарымызбен, жолдастарымызбен қимастықпен қоштасамыз. Екеуміздің де бір-бірімізбен дос болып, сырлас болғанымызға төртінші жыл. Осы жылдар ішінде біз неше түрлі сырлар, неше түрлі қызықты әңгімелер шертістік. Алдағы уақытта біз осы кездердегідей бір жүріп, сырлас боламыз ба, жоқ па?*

*Менің мектептегі достарым дәл сендей менің жүрегімнің кілтін тауып сырласа алған емес. Менің ішімдегі қайғы-шер, қуаныш-шаттықтарым жабулы күйінде, шыға алмай төрт жыл «есейіп қалған кездердегі) жатқан болатын. Осы жағдайлардың бәрін тек саған, жалғыз саған ғана жеткізе алдым.*

*Мен өз өмірім ішіндегі осындай «адам жанын түсінетін», қайғырған кезде өзіммен бірге қайғырып, қуанған кезде өзіммен бірге қуана алатын сендей жан досымның болғанына қуанамын. Бізді осы оқуды біткеннен кейін уақыттың бірге қоятынын, әлде екумізді», -*деп бітеді. Өкінішке орай, досымның жүрек жарды хаты жазылған екінші бет түсіп қалып, жоғалды. Жанат сынды достыққа адал, аяулы досым қазір Ақтөбе қаласында, филология ғылдымдарының кандидаты, А. Жұбанов университетінің доценті. 2007 Ақтөбеде іссапармен болғанымда, үйінде қонақ болып, сағынысып, көрісіп қайтқан болатынбыз. Бүгінде хат-хабар алмасып, тұрамыз.

**Бейсенгүл Әбдірахманқызы Төлегенова**

*Алматы қаласы*

*Қазақ тілі мен әдебиетінің аға оқытушысы*

*филология ғылымдарының кандидаты*

Тәуелсіз ел болғанымызға он тоғызыншы жыл! Кезекті мерекелік шара басталды. Қазақстан Республикасының әнұраны шырқалды.

Алтын күн аспаны,

Алтын дән даласы... – әуен залды жаңғырта әуелей жөнелді.

«Қазағым, елім, жерім» деп түнде ұйқы, күндіз күлкіден айрылып, атамекенін қорғаған ата-бабаларымыздың тәуелсіздікті армандаған тілегінің орындалғаны ма, әлде сол бабалар қорғап жеткізген аманатты талан-таражға түсірмей қорғау мақсатында 1986

жылы алаңға шыққан жастардың қайтпас қайсарлығы ма, білмеймін, бойымды ерекше бір сезім биледі. Кеудемді кернеген беймәлім күштің әсері болу керек көз жасыма ерік бердім, тоқтай алар емеспін...

Бұл еріксіз сорғалаған көздің жасында не құдірет болды екен? Қуаныштың көз жасы ма? Жоқ талабы билікке жетпей, іштегі арманы мүжіліп сол алаңда шейіт болған жастардың мұң-зары ма? Жоқ, өз елінде жүріп жетім баладай жоғары жаққа жалтаңдаған бейшара халықтың жай-күйі ма? Әлде, тәуелсіз ел болдық деп қуанған қарашаның сеніміне селкеу түсіріп, елді тонап, алатайдай бүлдіріп келе жатқан тойымсыздардың әрекеті ма? Неге тыйылмайды, бұл көздің жасы?...

Көз алдымнан қазағымның басынан өткен қым-қиғаш ауыр да азапты күндері кинотаспа лентасындай сырғып ала жөнелді.

Ықылым заманнан еркіндікті аңсаған қазағымыздың қаншама жаугершілік кезеңді, небір зұлмат соғыстарды басынан өткергені мәлім. Астындағы арғымағы ауыздықпен су ішіп, өздері етікпенен су кешкен, қарша бораған жаудың оғына төтеп беріп, бетін қайтарып, Отанын жанкештілікпен қорғаған ержүрек батырларымыздың ерлігі қазақ тарихында жазулы.

(Әкем Төлегенұлы Әбдірахман Ұлы Отан соғысының ардагері, Сталинград шайқасының майдангері болғанын айта кетуді парызым деп санадым).

«Қазағым» деп шырылдап, сара жол салып, қалың жұршылықты оятқан алашшылдардың ерен еңбегі өз алдына бір бөлек әңгіме...

1986 жыл. Желтоқсан көтерілісі - тәуелсіз қазақтың жері, ділі мен діні, тілі үшін болған үлкен күрес. Жай оқиға емес еді. Тәуелсіз елі үшін бұл күресте сан мыңдаған қазақ жастарының қаны төгіліп, жазықсыз жапа шекті, тағдыры сынға, арманы тәлкекке түсті. Қазақ халқының рухы көтеріліп, сан жылдар іштегі бұғып жатқан ұлттық намыстың қозғалып, оянуы тәуелсіздікке қарай бастаған қозғаушы күш болды.

Иа, ұлттық намысты қозғады. Қазақ халқының қаншама жылдар кеңестік идеология саясатының көлеңкесінде теперіш көріп, мойынсұнып келгені тарихтан белгілі.

Әсем қала Алматымызға білім іздеп келгенімізде қуанышымызда шек болмады. Қалаған оқу орнына түсіп, бес жыл бойы білім алдық. Осы уақыттар аралығында, қазақ жеріне мекен тепкен кейбір өзге ұлт өкілдерінің қазақтың нанын жеп жүріп, олардың салт-дәстүріне үрке қарап, тілін менсінбеген қитұрқы әрекеттеріне куә да болдық. Көпке топырақ шашпау қанымызға сіңген әдет. Десек те өз елінде пәтер іздеп сандалған жас отбасының жайы, қазақ баласының ана тілінде жөн сұрағаны үшін сөгіс естуі, ата-баба дәстүрінің жойылып соңғы орынға жылжуы аз дәлел болмаса керек-ті.

Пәтер жалдауға келген жас жанұя мүшелерін тәкаппарлықпен шайпаулана қарсы алатын өзге ұлт өкілдерінің әйелдеріне, қоғамдық көлікте ана тілінде «билетті тесіп жіберіңізші» деген өтінішіне «неге орысша сұрамайсың?» деп өре түрегелгендерге, Наурыз сияқты ұлттық мейрамдарымыздың жойылып бара жатқанына ішіміз қанжылап тұрса да қолымыздан қарсы келер еш қайран болмап еді. Ауылдан жаңа келген ұяң қазақ баласының «ұятқа» қалмау үшін шатып-бұтып орыс тілінде шүлдірлей жөнелгенін де ешкім өтірік дей алмас...

Бұл айтылған мысалды жай майда-шүйде оқиға десеңіз әбден қателесесіз. Өз жері, өз елінде жүріп жетім баланың күйін кешкен бізді мұндай жағдайға кім, қалай түсірді? Тілі жойылған елдің өзі де құрып жоғалатынын тарихтан білетініміздей, қазақтың жойылғанын қалағандардың саясаты ма екен? Ол жағы ішің білсін әлулай, беймәлім... Алайда мұндай келеңсіздіктердің өз елінде жүріп мұңлықтың күйін кешкен қазақтың рухани оянуына алып келгені шындық.

Кеңестік идеологиялық саясаттың қазақ елін, жерін басқару үшін билік басына өзге ұлт өкілін алып келуі онсыз да сыздап тұрған жараның аузын «аямай» тырнап жіберген еді. «Ер намысы – ел намысы» деген қазақтың мақалы бекер айтылмаса керек. Тағдырдың кеңестік кері жүйенің саясатына қарсылығы әбден іштей қордаланған қазақ жастарын халқының тәуелсіздігі үшін «бір жағадан бас, бір жеңнен қол шығарып» қақаған сары шұнақ аязға да қарамай астананың жаңа алаңында топтастыруы да кездейсоқтық емес еді.

Алаңда биліктің шешіміне ауызбіршілікпен қарсылық таныта білген жастардың арасында алғашқы күні бірге оқитын құрбыларыммен өзімнің де болғаным есімде. Қазму қалашығындағы ректораттың алдында жиналып, Шәмші ағамыздың әнін «менің елім, менің жерім» деп бірауыздан шырқай жүріп алаңға келдік, қаптаған халық. Трибунаға шыққан басшылардың «Жастар, тараңдар!» - деп тоқтау салғанына иланған ешкім болмады. Қазақтың ержүрек ұл-қыздары әділдікті талап етіп, қайта-қайта ұрандап, алған беттерінен оңайлықпен қайтпайтындарын байқатты. Сол күнді алаңда өткізіп, кеш қарайған сәтте қуғындаудың алғашқы көріністеріне куә болып үлгердік. Су тасығыш машиналармен су шаша отырып, қалқан ұстаған әскерилер тықсырып қуа бастады, Фурманов көшесіне қарай жылжып отырып жатақханамызға бет алдық. (Келесі күндері жатақханамыз сыртынан құлып салынып, шығармады – Т.Б.).

Пайғамбарымыз Мұхаммед (с.а.с.): «Ең абзал жиһад қатігез сұлтанның алдында әділ сөзді айту» - деген.

Көтеріліске шыққан қазақ жастары бірауыздан «қазақ жеріне қазақ басшылық жасасын» деп ұрандап, қатігез билікке өз талаптарын тіке жеткізді. Әділдік жолында өз үнін естіртуге жиналған топты таратпақ болған билік бар күшін салды. Қолында ешбір қаруы болмаған жастарды тобыр, нашақор, маскүнем деп айыптап, қорқытты, қырып-жойып таптады. Алайда өршеленген қазақ жастары басбұзарлыққа бармай бейбіт түрде қарсылық таныта білді. Фурманов пен Бейбітшілік көшелерінің ортасындағы жаңа алаңның қазақ қыз-жігіттерінің кеңестік ұр да жық саясаттың құрбаны болып, қыршын жасы қиылып, жазықсыз қаны төгілген тарихи алаңға айналарын ол кезде ешкім де пайымдап үлгермеген еді... Қар жастанып, мұз төсенсе де алған бетінен қайтпаған қазақ жастарының тәуелсіздік жолындағы ерлігі кейінгі ұрпаққа үлгі болары анық.

Батыр бабаларымыз білектің күші, найзаның ұшымен қорғап, ұрпақтан-ұрпаққа жеткен атамекенді әлдебір келімсектерге басқарту жүрегі «қазағым, елім» деп соққан намысты ұл-қыз үшін үлкен сынақ болды. Әлемді дүр сілкіндірген бұл көтерілісте қазақ жастарының көзсіз батырлығы, қайсарлығы сынға түскен еді. Қатігез билікке қаймықпай қарсы шығып, елі, жері үшін қан төгіп, жер жастанған, азапты күндерді басынан өткізген, елін тәуелсіздікке жеткізген әрбір желтоқсан сарбазының ерлігі мен өрлігіне бас ию болашақ ұрпақтың ең басты парызы болары анық. Сонымен қатар аманат еткен тәуелсіздікті сақтап қалу мақсатында келер ұрпақтың әрқашан сақадай сай тұруы үлкен міндет болып саналады.

**Замзагул Куатовна Тулешова**

*Алматы, Абай ауылындағы орта мектебі*

*Қазақ тілі мен әдебиеті пәні мұғалімі*

1986 жылғы 16 желтоқсан. Таңертең Алматыдағы С.М. Киров атын иеленген мемлекеттік университеттің филология факультетінің жатақханасындағы студенттердің қарбаласқан тыныс-тіршілігі әдеттегідей. Бөлмемізге дәліздегі адамдардың жүрісі, әңгімесі құлаққа естілер-естілмес жетеді. Тағдырдың жазуымен Қазақстанның әр түкпірінен жиналған төрт қыз төрт жыл бойы жұп жазбай келеміз. Қас қағымда 5-ші курс студенті атандық. Зымыраған уақыт... Көкірегімізді жастықтың жалыны қыздырып, жан дүниемізді тербеткен тұнық сырларымызды тауыса алмай, гүж-гүж әңгімені күнде қыздырамыз. Жарты жылдан кейін қолымызға тиетін дипломға аман-есен жетсек, діттеген мақсатымызды қалай орындайтынымызды айтып, сөз жарыстырудан жалықпаймыз. Ертеңгі күнге деген құлшынысымыз мол. Бақыттымыз!

Кешкі сағат сегіздер шамасы болатын. Кенеттен есіктің қағылғаны төртеумізді де елең еткізді.

Ішіміздегі ширақтау дос қызымыз жүгіріп барып есікті ашты да, көп кешікпей қолына газет ұстап, қайта оралды. Әдетте газетті бөлме–бөлмеге таратпайтынын білетіндіктен бұл әрекет баршамызды ойландырып тастады. Аң-таң күйдеміз. Құрбымыз өзі де таң қалған кейіппен: «Біреу тастап кетіпті»,-деді. Бұл «Лениншіл жас» газеті екен. Таңғалған кейіппен төртеуміз бір жерге шоғырлана қалып, құрбымыздың қолындағы газетке үңілдік. Оның бірінші бетінде Геннадий Колбиннің суреті басылып, оның Қазақ Советтік Социалистік Республикасы Компартиясы Орталық комитетінің бірінші хатшысы болып тағайындалғаны туралы ақпарат жазылыпты.

Елімізді енді сол басқарады екен. Бәріміздің бұған дейінгі жайдары көңіл-күйіміз су сепкендей басылды. «Бұл қалай болғаны?», «Бұрынғы басшыға не болды?», «Қазақстанды неге басқа ұлт өкілі басқарады?», «Ел басқаруға бір қазақтың шықпағаны ма?» деген сан сауалдарды санамызда жүгіртіп, төртеуміз сұраулы да ойлы жүзбен бір-бірімізге қарадық. «Енді не болар екен?» деген жұмбақтың шешімін таба алмай, тым-тырыспыз.

Келесі күні сағат 12 шамасында оқу корпусына қарай аяңдадық. Мұнда сыбыр-сыбыр әңгіме, қыбыр-қыбыр жүріс көп екен. Университеттің басқа факультеттерінің жоғары курс студенттері жиналып, болып жатқан елдің басындағы жағдайға жастардың алаңдайтындығын айтып жатты. Сан сұрау толғандырған жастардың басы бірігіп, баршамыз қатар түзеп, «Менің Қазақстаным» әнін шырқап, Үкімет орналасқан алаңға беттедік. Кіршіксіз таза көңілімізбен ойымыздағы сан сауалдарға бейбіт жолмен жауап аламыз деген үміт бар. Түс ауа бастаған кезде басқа оқу орындарынан жиналған студенттермен алаң адамға тола түсті. Бірер уақыттан кейін ауыр машина жасау зауытының жас жұмысшылары келіп қосылды.

Бүкіл қазақ әлемінің өрім жауқазындарының нәзік жүрегіне мұң ұялатқан ел тағдыры, қоғам қиянаты оларды еріксіз сол алаңға жинады. Бірін-бірі танымайтын, ойларында қылаудай арамдығы жоқ жастарды бір мақсат, бір ниет осы жерге топтастырған еді.

Алаңға орнатылған биік мінбеге Үкіметтің жыртысын жыртқан бірнеше атқамінерлер шығып, мән-жайды түсіндірген болып, дауыс күшейткіш құрылғы арқылы айқайлап қояды. Жастардан үйді-үйлеріне, оқып жүрген мекемелеріне, жұмыс орындарына қайтуды талап етеді де зым-зия жоқ болады.

Кешке қарай жиынның ызғары үдей түсті. Қатар-қатар келіп тоқтай бастаған автобустардың дүрілі де адамның бойын шымырлататындай. Көліктердің ішінен түскен әскери киімділер мен милиционерлердің түрі сұсты, лек-легімен түсіп, адамдардың арасын бөле-жара килігіп, екі қатар түзеп, орнығып жатты. Бұл әрекеті жастарға ұнасын ба? Қызбалыққа салынған олар бір-бірін итермелеп, алға ұмтылады. Араларынан қысылып қалған, құлап жатқан қыздардың шыңғырған дауысынан құлақ тұнады. Айналамызға қараған сайын қорқыныш пердесі көңілімізді орай түскендей. Құрбым екеуміз ұстасқан қолымызды қыса түсіп, лекпен бірге біресе оңға, біресе солға жылжимыз. Көздеріміз жаутаңдап «енді не болар екен?» деген күймен жан-жағымызға қарап қоямыз. Қас қарая бастады.... Біз бұрын соңды байқамаған, көрмеген сұмдық көріністер болып жатыр.

Осылай жаман түс көрген адамдай мең-зең күйде тұрған сәтімізде қасымызға еңгезердей қазақ милиционер келіп, екеумізді екі қолымен желкемізден ұстаған күйі топты жара жиекке қарай итермелеп сүйрей жөнелді. Жолға жақындағанда, кішене арықтан асырып тастады да, сұсты әрі жанашырлық дауыспен: «Бұл жерден тез арада кетіңдер!» - деді.

Біз алаңдағы үлкен топты айналдыра қоршап алған әскерилердің шебінен ішке енді өте алмасымызды сездік. Сырттан бақылап тұрмыз. Сұмдықтың көкесі енді басталды. Әскерлер үсті-үстіне қосылып жатыр. Олар арсылдаған иттерін айтақтап, қолдарындағы сойылдарымен кездескендерді ұра бастады. Соққыға жығылғандар минут сайын көбейіп барады. Жағасынан ұстап тоқтатқандарды, жерден көтергендерді сүйрелеп, көлікке тығып жатыр. Малды да бұлай қорламас болар... Көріп тұрғанымыз- ұрып-соғу, қыздарды шаштарынан сүйреу, аяқтарындағы қатты етікпен тепкілеу. Осындай шектен шыққан қатыгездіктің белең алғанын көріп тұрған екеуміз қорыққаннан дірдек қағамыз. Көзімізде парлаған жас. Бұл сұмдыққа қарап тұруға дәтіміз жетер емес әрі қорқыныш үдеп барады.

Жан-жағымызға жалтаңдай қарап, аш қасқырдың аранынан қашқан еліктердей жолдағы бөгеттерге сүріне-қабына жүгіре отырып, Ленин көшесінің бойынан шықтық. Жатақханаға дейін алыс болғандықтан ба, әлде үлкен адамдардың қамқорлығын қажет еттік пе, туыс апайымның үйіне жеттік....

Бұл күнде үлкен бір кесапаттан құтылып, жанымыздың аман қалғанына Аллаға тәуба деймін.

Сол жолы аласапыранда бізге жаны ашыған белгісіз милиционер ағайды да есіме алып, жер бетінде жақсылықтың бар екеніне шүкірлік етесің.

Желтоқсан лаулатқан отқа қаншама жас өреннің күйгені, көпшіліктің жалынға шарпылғаны жүрегімді әлі күнге дейін қан жылатады.

Сол жылдың 20-желтоқсанынан бастап екі-үш ай бойы қолдарына көп сурет ұстаған адамдар жатақханаларды аралады. Суреттерде барларын немесе ұқсастарды кезіктіре қалса, жазаламақ ойларымен сұрақтың астына алады. «Науқанда» біз танитын қаншама жастар 7-8 жылға сотталып кеткен еді.

Уақыт жараны жазатын шығар, бірақ жүрегіңде өшпес із қалдырған оқиғаны ұмыту мүмкін емес.

Жыл сайын 16 желтоқсан жақындаған кезде міндетті түрде сондағы жағдай есіме түсіп, жан дүниемнің астаң-кестеңі шығады. Тілімденген жара орны жыл сайын қанталайтындай...

Жара жазылмастай болғанымен көңілді көншітетін сезім – мемлекетіміздің тәуелсіздігі, еліміздің егемендігі! Халқымыз бейбіт аспан астында өзіне өзі билік етіп, әлемдегі елдермен бір қатарда ғұмыр кешіп келуде. Желтоқсанда қаза болған, алаңға үмітпен шыққан жастардың арманы бүгінде орындалды. Тәуелсіздігіміз тұғырлы, егемендігіміз мәңгі болуын Құдайдан тілеймін!

**Жайна Хадиронқызы Саметова**

*«Өрлеу» біліктікті арттыру ұлттық орталығы»*

*АҚ филиалы Алматы облысы бойынша*

*педагог қызметкерлердің біліктіліктілігін*

*арттыру институты зертхана меңгерушісі*

*Ы. Алтынсарин медалінің иегері*

Біз 5 курс оқып жүрген 1986 жылдың желтоқсан айында дүниені дүр сілкіндірген тосын оқиға болды. 15 желтоқсан күні кешінде барлығымыз жатақханада болуға тура келді, себебі, біріншеден, ертесінде теледидардан журналистер келіп түсіретін ғылыми коммунизмнен өткізетін отбасылық өмірге байланысты семинар-диспутқа дайындалсақ; екіншіден, 2-3 ай жиналып қалған степендиямызды алуымыз керек болатын. Сөйтіп жүргенде аяқ асты бүкіл ҚазМУ қалашығының жатақханаларында шам сөніп қалды. «Ойпыр-ай, не боп қалды, шам жана ма, ертеңгі сабақты қайтеміз, өзі де қатал ағай түсінер ме екен» деген күдікті оймен шам жануын күте-күте төсегімізге қонжиюға тура келді. Онсыз да қыстың қысқа түні айналаны тас қараңғы етті... Ол кеште келесі күнгі алапат дауылдың басталып кеткенін білмеген едік.

Ертесінде таңертең сабаққа шығып бара жатқан маған көрші бөлмелерден қатарласа шыққан Моңғолиялық курстасым Баятын Ерболат пен орыс тобында оқитын Алпысова Сара «соңғы естіген жаңалықтарын» жарыса жеткізе бастады. Еліміздің «Қазақстанға үш қайнаса сорпасы қосылмайтын» Ресейдің Ульянов қаласынан келген Колбин деген біреудің басқаратындығын айтты. Бұл әңгімені қайдан, кімнен естігендерін сұрауға да шамам келмей абдырап қалдым. Оқу корпусына барар жолда тағы бірнеше қыз-жігіттер соңғы жағымсыз әңгімені үрке тыңдап, сескене қабылдап сол қалпымызда ойланбастан бірден ректорат жаққа тарттық. Онда бір қауым студенттер жиналып та үлгеріпті. Лез демде ректораттың алды барлық факультеттің жастарына лықа толды, оқытушыларымыз бен әкімшіліктегі басшыларымыз алдымен қоқан-лоқы аралас өктем сөздермен тарауымызды талап етті. Ондай сөздерден түк шықпасын білді ме артынша жылы сөйлеп, тіптен жалына бастады. Біздің «бұл қалай?» деген сұрағымызға «бұл әрекеттен түк шықпайды, орталық комитет шешті, бұйрықтың аты бұйрық, оны орындамауға ешкімнің құқы жоқ» деген дәрменсіз сөздерімен сабаққа баруымызды айтып үгіттеуге көшті. Сол мезетте «Орталық алаңға кеттік!» деген дауыс саңқ ете қалды, соны күткендей жиылған топ буырқанып ернеуінен асқан өзен суындай лап етіп үдере қозғалып алаңға беттедік. Алаңға жеткенше қазіргі Гимнге айналған «Менің Қазақстанымды» неше дүркін қайталап айтып бардық...

Бұл – ғасырлар бойы ата-бабамыз аңсап өткен тәуелсіздік таңының алғашқы сәті еді, бұл – қазақ халқының парасаттылығы мен төзімділігінің шырқау шегі еді, бұл – ақыл мен санаға бағынбайтын рухтың дауылы еді. Сөйтіп, Қазақ тарихының шежіресіне жазылған Желтоқсан оқиғасы осылай басталып кетті. Алаңға үлкен-кіші, студенттер мен Алматыдағы зауыт-фабрикалардың жұмысшылары, зиялы қауым мен қарапайым көпшілік жан-жақтан ағылып қосыла берді. Алғаш халықтың тілегі – байтақ қазақ жерін сол ұлттың ұрпағы басқарсын деген ұлттық намыстан туған тілек еді.

Түс ауа айқай-шусыз бейбіт шеруге Амина Нүркенова атты әйел мен оның кішкентай қызының қолындағы бейбітшілік пен тәуелсіздікті бейнелеген суретін жыртып, кеудесінен итеріп, өктемдік еткен орыс милиционеріне деген ренішке толы үндеу сөзі түрткі болды да кетті. Онсыз да әрең тұрған дүйім ел ана мен балаға араша түсіп, құзырлы органдардан босатуды талап ете бастады... Сөйтіп бейбіт шеру жұрттың шаппай толқуына ұласты. Бұл наразылық шарасы неше ғасырлық тәуелсіздікті аңсаған ата-бабалардың асыл армандарымен тоғысып, арты үлкен қозғалысқа айналды. 16-ы күнгі кеш халыққа лай су шашып, ұрып-соғып күш көрсеткен үлкен лаңға айналды. 17-18-інде бәрімізді жатақханаға тоғытып сыртымыздан құлпы салып, күзет қойып шығармай тастады.

Бүкпесіз, боямасыз баяндалып отырған бұл жазба атақты Желтоқсан оқиғасы деген атқа ие болған ұлы қозғалыстың алғашқы сағаттары ғана еді. Кейінірек Желтоқсан қозғалысының тамыздығы болған Амина Нүркенова бірнеше жыл түрмеде отырып шықты.

Бұдан кейін жоғары биліктегілер қудалау, қуу, жала жабу, оқудан шығару, жәбір көрсету сияқты өрескел әрекеттерге жол берді. Соңынан біразымызды түрлі құйтұрқы сұрақтың астына алып әбден әуреге салды. Абырой болғанда оқудан шығармады, алайда кейбірі билік төңерегіндегі ағайларымыздың жағымпаз, ләппайшыл, жексұрын әрекеттеріне ұшырады. Солардың ішінде менің достарым да бар. Олар – Ақмарал Қартабаева, көп жылдар біз оқыған ҚазМУ-де қызмет етті, қазір Тараз қаласында, Жанат Сұлтанғалиева – Ақтөбе педагогикалық университетінде оқытушы, ғылым кандидаты, Динара Арыстанғалиева Алматы энергетикалық университетінде оқытушылық, бүгінде мектепте мұғалімдік қызмет атқарады. Мен олардың жас та болса сабырлы, төзімді адамгершілік қасиеттеріне ризашылығымды білдіріп басымды ием.

Сол ызғарлы Желтоқсан оқиғасына қатысушылардың бірі ретінде көңілге кірбің ұялатар, бірақ артында шаттық куә, жүректі сыздатар, бірақ артында тәтті жеңісі куә, күйзеліске толы өкініш бар, бірақ артында тәуелсіздігі куә күндер еске түседі. Рухы – өр, тәні – бекем, қайсар халықтың ұрпағының төрт құбыласы түгел болып, елімізде тыныштық, бейбітшілік болсын.

**Кулшат Нүсіпжанқызы Болатбаева**

*Алматы қаласы*

*№139 А. Байтұрсынұлы атындағы*

*мектеп-гимназиясының*

*қазақ тілі мен әдебиеті пәні мұғалімі*

Тәуелсіздік. Еркіндік. Бодан болмау. Бұл әрбір адам баласының, елдің арманы. Ата-бабамыздың аңсаған арманының орындалғанына да 30 жыл!

Отыз жылда алдыңғы қатарлы елдердің қатарынан көрінуге талпынып әрекет етуіміз - Тәуелсіздіктің арқасы. Тәуелсіздік - жемісі. Бірақ бұл жеміс те оңайлықпен келмегені айқын. Сындарлы 30 жыл, 30 асудан өттік. Тарих тұрғысынан алғанда, 30 жыл – 30 күндей өтті десек те болады. Қиыншылықтар да, жетістіктер де аз емес.

Қазақстан Тәуелсіздігін әлем мойындады. Мемлекеттік нышандарымыз, Ата заңымыздың қабылданды. Еліміздің ядролық қарудан бас тартып, бейбітшілік жолын таңдады. Жастар әлемінің озық оқу орындарында білім ала бастады. Экономикалық әл-ауқатымыз артып келеді. Міне, біл Қазақстан халқының бірлігі, ынтымақтастығының жетістігі. Сондықтан да қуатты елдің иесі, кемел халық болу біздің басты парызымыз. Сондай-ақ, әділетті қоғам, мәңгілік мемлекет құру, оны сақтап қалу да өте қажет. Әрине ол үшін білім, денсаулық аса қажет екеніне бүгінгі күні бәріміздің көзіміз жетті десек те болады. Сонымен қатар, ұлттық болмысты, төл мәдениетті, салт-дәстүрді, тілімізді сақтау парызымыз.

Ел азаматтары Тәуелсіздік құндылығын қастерлеп, қадіріне жете білгені абзал. Жетістіктер оңайлықпен келмеген. Бұл ретте желтоқсан оқиғасын айтпай кету мүмкін емес. Өзім "Желтоқсан оқиғасының" куәгері болдым. Ол кезде С.М. Киров, қазіргі Әл-Фараби атындағы ұлттық университетінің 5-курс студенті бедім. Біраз курстастарыммен 17 желтоқсан күні, түскі 14:00-ге қарай бейбіт шерумен алаңға бардық. "Қазақстанды неге бейтаныс Колбин басқару керек? " Әр ұлттың өз көсемі болсын!", "Қазақтар жасасын!"- деп ұрандадық. Қазақстан компартиясы орталық комитетінің бірінші секретары   
Д.А. Қонаевтың шығуын талап еттік. Бірақ талап орындалмады. "Менің Қазақстаным", "Елім-ай" әндері айтылды. Алаңда адамдар өте көп болды. Саяси бюроның шешімі. "Сендер тез тараңдар!"- деген бұйрықтар айтылды. Өнер адамдарын әкеліп, сөйлете бастады. Роза Бағланова апамыз, т.б. кісілер міндеге шығып, жастарды райынан қайтармақ болды. Кешкі 5-6 шамасында, өрт сөндіру машиналармен бейбіт халыққа су шашып, жастарға қарай жасақшылар лап қойып, дубинкалармен аямай ұрып-соға бастады. Жан-жаққа қаштық. Ұсталғандарды шаштарынан сүйреп, қатар-қатар тұрған сары автобустарға тиеп сала бастады. Кері шегініп, 17 желтоқсан күні кешке жатақханаға жеттім. Кураторым М. Сергалиев ағамыз жатақхана алдында күтіп тұр екен. 18 желтоқсанда түстен кейін сабаққа бардым. Сабақ үстінде аудиторияға үш жігіт кіріп келді. Менің аты-жөнімді атап, жаңадан салынып жатқан ғимараттың 10-қабатына апарды. "Кіммен бардың?, не үшін?, кім бастады? және бірнеше суреттерден кімдерді танисың?" - деген сұрақтың астына алды. Мен ұлттық кітапханадан келе жатып, топқа қосылып кеттім деп жаздым. 25 мамырға дейін менен жауап алынды. Дипломымды ұстаздарым Т. Сайрамбаев, Ж. Дәдебаевтардың қолдауларының арқасында алдым. Сол кездегі "Желтоқсан оқиғасы" күні кеше болған сияқты көз алдымда. Желтоқсан оқиғасына қатысқан барлық курстастарыма рахмет айтқым келеді.

**Ханшайым Әбдутәліпқызы Қарабаева**

*Әл-Фараби атындағы ҚазҰУ-дың аға оқытушысы*

*филология ғылымдарының кандидаты*

*Халықаралық «DAAD» бағдарламасының иегері*

*«Лингвоарна» Ғылыми зерттеу және оқу әдістеме*

*орталығының директоры*

Бала кезіміз, жастық шағымыз да кеңес заманында өтті. Оны айтып отырғаным, сол кездері мектепте де, университетте де советтік патриотизм тәрбиесіне ерекше мән берілген екен.

Алматыда 12-ші мектепте оқыдым. ҚазГУ-ім сияқты, мектебім де С.М. Киров атымен аталған. Бүгінде Шоқан Уәлиханов атындағы көп салалы мектеп-гимназия. Ол Қазақ ССР-ның астанасы Алматы қаласындағы жалғыз қазақ мектебі болатын. Сондықтан болар, Ұлы Отан соғысы ардагерлерімен кездесу, шетелдік делегация өкілдерінің сапары, ашық сабақ, мектеп түлектерімен кездесу, батыр пионер мен комсомол, революционерлері бар, пролетариат көсемдерін еске алу сияқты толып жатқан шараларда горындатып, барабандатып, қызыл туды желбіретіп, қызыл галстук, значогімізді кеудеге тағып мектепте де, мектептен тыс мұғалімдеріміз апарған жерлердің бәрінде тақпақтатып, әндетіп 12-ші мектеп оқушылары жүретінбіз. Ондайда ұстаздарымыз: «Айналайын, балалар, біздің мектеп қаладағы жалғыз қазақ мектебі, сендер қазақсыңдар. Сендер жақсы болсаңдар, жұрт «қазақ мектебі жақсы, қазақ жақсы» дейді. Сендер жаман болсаңдар, «қазақ мектебі жаман, қазақ жаман» дейді. Қазақ балалары оқитын мектеп ең жақсы мектеп болу керек. Ол үшін жақсы оқу керек, тәртіпті болу керек, не істесең де жақсы істеу керек. Сонда өзгелер «қазақ мектебі жақсы, қазақ балалары жақсы, қазақ жақсы» деп айтады. Соны ұмытпаңдар, ұят болмасын», - деп, әрдайым алдағы мақсатымызды айқындап, ұлттық мүддемізді көксей отырып, жігерлендірген екен. Сондықтан түрлі жиын, жарыс, байқаудан әрдайым үздік шығатын біз сияқты балалар сабақтан қос-қос бестік алғандай, қанаттанып, рухтанып үйге қайтатынбыз. Кейде ондайда қиялға беріліп, біз батырлық, ерлік жасайтын замандардың өтіп кеткеніне қынжылып, әттең-ай деп іштей өкініп алатынмын. Сол риясыз бала көңіл алда қазақ үшін тәуелсіздік таңы атар тарихи күннің куәсі боларымызды қайдан сезсін? Алайда ұстаздарымыздың рухты сөзі есте мықтап орнығып, өмірлік ұстанымға айналған-ды. Қайда жүрсек те, не істесек те ұстаздар ұлағаты дем берді.

КазГУ-ге 1982 жылы екінші мәрте оқуға түсуге келген болатынмын. Бұдан бір жыл бұрын шығарма жазу емтиханынан «құлап қалғаным» бар. Сондықтан университет жанындағы кешкі ақылы дайындық бөлімінде білімімді шыңдап, келесі жылы мүмкіндігімді қалт жіберіп алмауға тас түйін бекініп, дайындықты күшейттім. Күндіз балабақшада бала күтушісі боп еңбек жолын бастап та кеттім. Арада 5 ай өткенде басшылық еңбекке деген құлшынысымды бағалап, бала тәрбиешісі қызметіне ауыстырды. Жарты күн жұмыс істеп, түстен кейін демалып, кешкі сабаққа тыңғылықты дайындалудың орайы туды. Он бір айдан соң алғашқы еңбек демалысын алып, КазГУ-ге түсу үшін емтихандарды тапсыруға кірістім.

Филология факультетінің қазақ бөліміне түсу үшін абитуриент ең алдымен Қазақ тілі мен әдебиетінен жазбаша шығарма жазып, сынақтан сәтті өтсе және ауызша емтихан, сосын СССР тарихы мен шет тілін тапсыратын. Шеті тілін тапсыру алматылық абитуриент үшін міндетті, ал аймақтардан келген абитуриенттерге емтихансыз «үш» деген баға қойылатын. Біз Әбдікова Қарлығаш (№12 мектептің түлегі) екеуміз ағылшын тілінен емтихан тапсырып, сынақтан өттік. Тілеуқор әжем, анам және ол кісінің достары дем беріп, еңбегім жанып, жолым болды. Емтихан қорытындысы бойынша 21 тамызда байқаудан өтіп, 1982 жылдың 30 тамызында Еңбек Қызыл Ту Орденді   
С.М. Киров атындағы мемлекеттік университеттің ректоры Ө.А. Жолдасбековтің Бұйрығымен І курсқа қабылдандық.

Дәстүр бойынша күзде студенттер бір ай ауыл шаруашылығы жұмыстарына қолғабыс береді екен. Біздің де студенттік өмір 1 қыркүйекте Алматы облысы, «Мичурин» колхозындағы күзгі жиын-теріннен басталды. Қызанақ (ол кезде тек помидор деуші едік) теріміне жұмылдырылдық. Еңбек ете жүріп бір-бірімізді жақсы танып, өзара достаса бастадық. Жанымызда С. Мырзабеков, Б. Сағындықов ағайларларымыз болды. Көп қызықты оқиғаларды бастан кешірдік. Уақыт лезде өте шықты. Жеміс-жидекке тойып, еңбекақысын алып, Алматыға олжалы қайттық. Алда оқу ...

Бірінші курстағы ең алғашқы сабақ Шәкір Ибраев ағайдың Халық ауыз әдебиеті лекциясынан басталған еді. Үні жағымды, әрбір сөзі жүйелі, тайға таңба басқандай ап-анық, ойын жинақы, жатық баяндайтын ағайымыздың жүзінен көз алмай, лекциясын бірінші күннен бастап ұйып тыңдадық. Бұл кез Шәкір ағайдың Мәскеу аспирантурасын бітіріп, қызметке енді кіріскен кезі екен. Кейін ол кісі «әдебиетшілердің», яғни біздің кураторымыз да болды.

Диплом жұмысының жетекшісін, тақырыбын таңдайтын кез келгенде, ойланбастан Шәкір ағайды таңдадым. Ол кісі «Қазақ совет ауыз әдебиетінің зерттелуі» деген тақырыпты ұсынды. Пушкин кітапханасынан шықпай жүріп, жұмысымды аяқтадым. Ағайдың нұсқауымен жұмысымды көрсетіп, пікір алу үшін фольклортанушы, академик Рахманқұл Бердібаев ағайды Ғылым Академиясының М. Әуезов атындағы Әдебиет Институтына іздеп барып, кабинетінен таптым. Сондағы көргенім әсерлі болды. Рахманқұл ағай пальтосын иығына желбегей жамылып алып, бөлменің ішінде асықпай арлы-берлі жүре басып, қазақ романы туралы бір ойларын ауызша айтып жатыр. Хатшы апай болса, ағайдың түйдек-түйдек сөздерін аузынан шыққанын шыққан бойда қағып алып, сартылдатып машинкамен басып отыр. Ішімнен «не деген мықты, шатаспай, жазбай, оқымай қалай айтады екен деп ағайға бір, «қалай тез басады» деп, апайға екі таңданып қайттым.

Рахманқұл ағай оң пікір беріп, жұмысымды «беске» қорғадым. «Үздік дипломмен» жас маман ретінде өз университетімде қызметке жолдама алғанымды ерекше мәртебе көремін.

Мамандық таңдауда математика, физика, химия сияқты пәндері жоқ, гуманитарлық бағытты қолайлы көрдім. Қазақ тілі мен әдебиетін таңдадым. Бірақ «оқуды бітірген соң кім боламын, қайда істеймін» деген сұрақтар мазалай бастады. Мамандығым қазақ тілі мен әдебиеті, бірақ «қазақ тілі кімге керек» дейді санам. Отбасым Алматыда, мен қайда барып жұмыс істемекпін? 5 жыл оқу өз-өзін ақтамайды, уақытымыз босқа өтіп жатыр, қандай жұмыс істейтінімізді де білмейміз деп қоямын Жанғара Дәдебаев ағайымыздың кураторлық сағатында. Бұл пікірімді кім қалай қабылдады, қандай жауап алдым есімде жоқ. Алайда санада болашағымыз бұлыңғыр, мамандығымыздың қоғамға қажеті шамалы деген ой қалыптасып та үлгерген еді.

5-ші курстың жартысын аяқтап, диплом жұмысын жазуға кіріскенімізде желтоқсан дүрбелеңі басталды. Болашағына алаңдаған саналы қазақ жастары 86-шы жылы тәуекелге бел буып алаңға шықты. Оңбай таяқ жеді, қамалды, тергелді, оқудан, жұмыстан шығып жатты. Қайраттай есіл ер, Ләззаттай қайсар аруларынан айырылды.

Біз де еліміз, ұлтымыз, болашағымыз үшін көппен бірге болып, өз тарихи миссиямызды атқардық. Ұстаздарымыздың жанашырлығы мен қамқорлығы арқасында қатарымыздан шашау шықпай, аман-есен оқуымызды бітірдік. Ол заманда жоғары оқу орнын тәмамдаған жас мамандарды жұмысқа орналастыру мемлекет міндетіне жататын. Желтоқсан көтерілісінен соң оңтүстіктің жастарын солтүстікке, тіпті одақтас республикаларға жұмысқа жіберу тәртібі іске аса бастаған-ды. Бәрімізді «не болар екен» деген ой іштей мазалады. Не де болса, күтуден басқа амал жоқ. Мен «еркімнен тыс бөтен жерге жібере қоймас» деп үміттендім. Себебі тұрмысқа шыққан едім. Сөйтіп жүргенде жолдама таратылатын күн де келіп жетті. Бәріміз 312-ші Әуезов аудиториясына жиналдық. Министрліктен өкіл, деканымыз проф. Кәкішев Тұрсынбек ағай және тағы бір кісілер келді. Мән-жайды түсіндіріп, жолдама саны, жұмыс орындары айтыла бастағанда, ду қол соғып жібердік. Себебі университетімізге министрлік 2 жолдама бөліпті. Одан тыс Алматы облысына, Көкшетауға, Жамбылға және т.б. жақсы-жақсы мекемелерге, оқу-орындарына жас мамандарды жіберетін болыпты. Бәріміз мәз, бір-бірімізге қарап жымыңдасып қоямыз. Менің жүрегім дүрсілдеп кетті. Өз-өзімнен, «сонда, шынымен-ақ университетке қала аламын ба?» деп сұрап қоямын. Жолдама студенттің оқу үлгеріміне қарай берілетін боп шешіліп, алдын ала тізім жасалған екен. Сол тізім бойынша 2-ші орында тұрғанымды жиын басталар алдында ғана естіп, сенер-сенбесімді білмей қуандым. Бірінші тұрған Иманалиева Ғазиза курстасымыз КазГУ-ді таңдады. Оны құттықтап қол соқтық. Кезек менікі. Жүрегім аттай тулап жатыр. Не де болса, университетімізді таңдайтынымды айтайын деп тәуекелге бел будым. Атым аталғанда орнымнан ыңғайсыздана тұрдым. Министрлік өкілінің сұрағына ҚазГУ-ді таңдаймын деп жауап бердім. Ол кісі жұлып алғандай: «Вы в положении, как собираетесь в августе выйти на работу с грудным ребенком?», - деп, аяғымның ауыр екенін байқағанын білдірді. Өзім де осылай боларын сезгендей едім. Әп-сәтте не дерімді білмей абдырап, көзім жыпылықтап, жыларман күйге түстім. Сол кезде Тұрсынбек ағай: *«у Карабаевой хорошие показатели, диплом с отличием, числится в списке вторым, поэтому она имеет право выбора, а мы не должны ущемлять ее права»,* - дегені. Қайран ұстазым. Орныма сылқ етіп отыра кеттім.

Осылай құдай оңдап, ақжолтай ұстазым профессор Т. Кәкішевтің қолдауымен жолдама қолыма тиді. Университетіміздің қазақ әдебиеті кафедрасына жас маман ретінде қызметке қабылдандым. Алғаш жұмысқа шыққан күнім де есімде. 1987 жылдың 4 тамызы болатын. Себебі Жолдамада осы күн көрсетілген еді. Балам қырқынан шықпаған, бірақ белгіленген күні кафедраға жұмысқа келдім. Кафедра меңгерушісі академик Зейнолла Қабдолов ағайымыз ішке енгенімде орнынан тұрып, ерекше ілтипатпен қарсы алды. «Жас мамандардың келгені қандай жақсы болды» деп қолымды алып құттықтады. Үстімдегі қызыл көйлегімді мақтап, отырғандарды бір күлдіртіп алды. Онысы мені қысылмай, өзін еркін ұстасын дегені деп қабылдадым. Бөпелі болғанымды естіп, тіптен қуанып, жақсы тілектерін айтты. Сосын жұмысқа қабылдау туралы ректордың атына өтініш жаздырды. Одан өтінішті алып, қол қойып, ректорымыз Е. Ерғожиннің ректораттың 9-қабаттағы қабылдау бөлмесіне өзі ертіп барды. Ректорға мені «өз түлегіміз, биыл бітірді, жақсы оқыған, жақында бөпелі болды, осындай жас шәкіртімізбен ортамыз толып жатыр» деген сияқты мақтау сөздер айтты. Жақсыдан шарапат деген осы емес пе? Ректораттан шығып, кафедраға қайта оралдық. Ағай: «Ханшайым, қазір студенттер жоқ. Сабақ октябрьде басталады. Балаң қырқынан да шықпапты. Сондықтан сағат 9-дан бірге дейін кафедрада Мейіз апайыңның тапсырмаларын орында, түстен кейін бөпеңнің қасына қайта бер. Ал сенбі сен үшін демалыс», - деп, жақсылығын үйіп-төгіп, кеңшілік жасағанын естігенде қуанышымда шек болмады. Мейірім, шарапаты мол ұстаздарым-ай.

Оқу жылы студенттер ауыл шаруашылығы жұмысынан келген соң басталды. Мен лаборантпын. Берілген тапсырмаларды орындаймын. Қағаз басамын. Машинка басуды бұрыннан игеріп алғанмын. Үйде тәтемнің (анамның) машинкасы бар болатын. Анам Жалалаова Әмина да КазГУ-дің филология факультетінің түлегі. Биыл университет бітіргеніне 50 жыл толады. Бірде Тұрсынбек Кәкішев ағайдан автограф алуға кітап ұсынғанымда «Шәкіртімнің баласы, немере шәкіртім Ханшайымға» деп жазып беруінің себебі осы. Тәтем Қазақ радиосында журналист болған соң, мақала жазып, күні-түні қағаз басатын, бұған қызығып мен де үйреніп алған болатынмын. Сондықтан машинкамен жұмыс істеудің мен үшін еш қиындығы болмады. Сөйтіп жүргенімде, аспирантураға да 3 орын келіпті. Бұл тіпті үлкен жаңалық болды. Жұрттың айтуынша, аспирантураға мұндай көп орын бұрын-соңды берілмеген екен. Содан Зейнолла ағай шақырып алып: «Ханшайым, аспирантураға 3 орын келіпті, бұл сен үшін жақсы мүмкіндік, бөпеңнің қасында, алаңсыз жұмыс істейсің, құжаттарыңды реттеп, емтихан тапсыруға дайындал», - дегені. Содан философия және ағылшын тілі пәндерінен емтихан тапсырып, аспирантураға түстім. Ағылшын тілінен «4» алғанымды Зейнолла ағай естіп «сен өзің ағылшын екенсің ғой» деп мақтауымды асырып, күлдіргені есімде. Ғылыми жетекшім – профессор, соғыс ардагері Ханғали Сүйіншәлиев болып бекітілді. Кандидаттық диссертация тақырыбын таңдау еркі өзіме берілді. Студент кезімізде Алма Қыраубаева апайымыз «Бабыр-наме» шығармасы туралы қызықты лекция оқып еді. Сондықтан кафедра мәжілісінде Бабырды таңдайтынымды айттым. Жетекшім бұл өте жақсы тақырып, алайда ол тарихи тақырып, сосын оның өз қиындықтары бар, кейбір кедергілер, мәселелер болуы мүмкін екендігін айтты. Сонда Шәкір Ибраев ағайымыз: Хан аға, өте дұрыс айтып отырсыз, дегенмен де Бабырдың әдеби шығармаларын зерттейтін уақыт келген сияқты, сондықтан бір әдемі тақырып бекітіп берейік деп, ақыры ««Бабыр-наме» шығармасының қазақ әдебиеті тарихында алатын орны» деген диссертация тақырыбы бекітілді. Осы тақырыпты зерттеу мақсатында Ташкентке ғылыми іссапармен барып, Өзбекстан Ғылым академиясының кітапханасында жұмыс жасадым. Жетекшімнің тапсырмасымен Бабырдың лирикасын, оның ішінде ғазал, рубаят, қасыда жанрында жазылған өлеңдерінің бірнешеуін қазақ тіліне аударып, газетке шығардық.   
Х. Сүйіншәлиев ағайдың ықпалымен көркем аудармамен де айналыстым. Жасалған жұмыстарға қарамастан, бұл диссертация ақталмай қалды.

1990 жылы орыс аудиторияларында практикалық қазақ тілі пәні жүргізілетін болды. Филология факультетінде қазақ тілі кафедрасы ашылып, проф. Т. Сайрамбаев ағай кафедра меңгершуісі болып тағайындалды. Мен аспирантураны аяқтап, 1992 жылы қазақ тілі кафедрасына жұмысқа қабылданып, күні бүгінге дейін шәкірт тәрбиелеп, ұстаздарымның ұлағатты ісін жалғастырудамын.

Проф. Т. Сайрамбаев ағайдың жетекшілігімен «Авторлық терминдер: пәрменді-пәрменсіз қолданылу динамикасы (А. Байтұрсынұлы, Қ. Жұбанов, С. Аманжолов,   
Н. Сауранбаев, еңбектері негізінде) атты диссертацияны жазып, 2010 жылы қорғадым. 2011-2013 жж. Мемлекеттік тіл кафедрасының ғылым, инновация және халықаралық байланыс жөнінде кафедра меңгерушісінің орынбасары, 2013-2014 жж. кафедра меңгерушісіқызметін атқардым. 2014 ж. DAAD Халықаралық бағдарламасы бойынша Берлин қаласындағы Гумбольдтер университетінде ғылыми тағылымдамадан өттім.

2014-2016 жж. филология және әлем тілдері факультеті жанындағы «Лингвоарна» ғылыми-зерттеу және оқу-әдістеме орталығының директоры болып тағайындалдым.

2016-2018 жылдары Қытай Халық Республикасының Пекин Шет тілдер университетінің қазақ тілі оқытушысы және университет жанындағы «Қазақстан» орталығының меңгерушісі қызметін атқарып қайттым. «Қазақстан университеті» баспасынан монография, типтік бағдарлама, бірнеше оқу құралы мен оқулықтарым шықты.

Осы және өзге де жетістіктеріміз Тәуелсіз Қазақстан атты еліміздің, Әл-Фараби атындағы Қазақ ұлттық университеті атты университетіміздің білім саласындағы саясатының жемісі. Ұстаздарымыз берген білім мен тәлім жемісі. Ата-бабалардың қанымен, аналарымыздың сүтімен дарыған жаратушының сыйы, еңбегіміздің нәтижесі.

Бабалар арманы Тәуелсіздік күнін жақындатуға атсалысқан арманшыл жастардың қатарында жүріп, енші алған, Тәуелсіз Қазақстан азаматы боп, Тәуелсіздік жемісі бұйырған бақытты ұрпақ, ұлы даланың төсінде еркін сапар шеккен жолаушымыз. Жаратушы еліміздің тәуелсіздігін баянды етіп, көк байрағын желбіретіп, халқы саналы, білімді ұрпағымен ғасырдан ғасыр асып, өмір көшін жалғай берсін деп тілейміз.

***30 жылдан кейін: курстастар кездесуі***

***Алматы, 2017 жыл***

**Мазмұны**

**Бас редактордың алғы сөзі** ...................................................................................

**Ұстазды ұлықтау**

**Төлегенова Б.Ә.** Ұстазы жақсының ұстамы жақсы .............................................

**Сабырова Ә.Е.** Ұстаздарым ....................................................................................

**Сураған О.** Ұстаздық қызмет – елге құрмет .........................................................

**Ормаханова Л.Қ.** Орыс тілі ....................................................................................

**Райымбекова Ж.К.** Аяулы ұстазым .......................................................................

**Қарабаева Х.Ә.** Ұстаздық ұлағат, ғалымдық ғибрат ...........................................

**Жастық дәурен**

**Төлегенова Б.Ә.** Біз бақытты ұрпақ екенбіз ............................................................

**Тулешова З.К.** Елес болған, естен кетпес жастық шақ ..........................................

**Мұратбек Б.Қ.** Білім – өмір шырағы .........................................................................

**Жұлдызбай Л.** Өткен күнде белгі бар .......................................................................

**Мұқалаева О.А.** Орнында бар оңалар .......................................................................

**Саметова Ж.Х.** Маңыздылық адами қасиетіне айналған .........................................

**Баят Е.** Қырық қыздың дидары, көз жанары .............................................................

**Шабыт**

**Баят Е**. Қырық қыз.......................................................................................................

**Райымбекова Ж.К.** Күзгі эллегия .............................................................................

**Студент блокнотынан**

**Қарабаева Х.Ә.** Тұнық тілек ........................................................................................

**Сын сағатта**

**Төлегенова Б.Ә.** Тәуелсіздікке бастаған қозғаушы күш ............................................

**Тулешова З.К.** Жүректе қалған жара ..........................................................................

**Саметова Ж.Х.** Бүкпесіз, боямасыз баян .....................................................................

**Болатбаева Г.Н.** Тәуелсіздігімізге 30 жыл ..................................................................

**Қарабаева Х.Ә.** Жолаушының еншісі . ........................................................................